title: Kvadrantti

text:
Kvadrantti on kulmien mittauksessa käytetty mittausväline.
Sitä on aikoinaan käytetty laajasti merenkulussa sekä karttojen teossa. Kvadrantti koostuu neljännesympyrän muotoisesta kaaresta ja ympyrän keskipisteen ympäri kiertyvästä tähtäyssauvasta. Kun ympyrän kehälle kaiverretaan kulma-asteikko, on kulmien mittausväline valmis. Jo Ptolemaios ehdotti, että kvadrantti voidaan pystyttää kiinteästi meridiaanin tasoon ja luotilangan avulla se saadaan täsmälleen pystysuoraksi.
Kvadrantilla voidaan mitata kohteiden korkeudet niiden ohittaessa etelämeridiaanin. Tästä saadaan sitten maantieteellistä leveyttä vastaava taivaanpallon koordinaatti, deklinaatio. Jos taas havaitaan kohdetta, jonka deklinaatio on jo tiedossa, saadaan selville havaintopaikan leveysaste.


title: Kvadrantti

text: Kvadrantin mukaan oli aikoinaan nimetty yksi taivaan tähdistö, mutta nykyiseen viralliseen tähdistöjen luetteloon se ei päässyt.


title: Poikkeusparadoksi

text: Poikkeusparadoksi on looginen paradoksi, joka voidaan muotoilla seuraavasti: "Jos jokaisesta säännöstä on poikkeus, täytyy olla poikkeus myös säännöstä, että jokaisesta säännöstä on poikkeus." Loogisesti tarkasteltuna lausetta voidaan pitää todisteena siitä, että lause "jokaisesta säännöstä on poikkeus" on epätosi. Tämä on yksinkertainen esimerkki päättelytekniikasta joka tunnetaan nimellä reductio ad absurdum.


title: Poikkeusparadoksi

text:
Poikkeusparadoksi muistuttaa jossain määrin valehtelijan paradoksia. Samantapainen paradoksi on myös seuraava: "Jos kaikki on mahdollista, on mahdotonta että mikään olisi mahdotonta".
tai: "tiedän etten tiedä mistään mitään"


title: Raimo Hiltunen

text: Raimo Vilho Kari Hiltunen (25. heinäkuuta 1944 Piippola – 9. joulukuuta 2014 Helsinki) oli suomalainen professori. Hän toimi Helsingin yliopiston farmasian tiedekunnan dekaanina vuosina 2004–2009, kaksi kolmevuotiskautta, sekä farmakognosian professorina. Hänelle myönnettiin marraskuussa 2007 Albert Wuokon palkinto.


title: Raimo Hiltunen

text: Raimo Hiltunen valittiin vuonna 2007 Helsingin yliopiston Pohjois-Pohjalaisen Osakunnan inspehtoriksi. Hän oli kotoisin Piippolasta.


title: Raimo Hiltunen

text: Hiltunen valmistui filosofian maisteriksi (farmasia) Helsingin yliopistosta 1975 ja hän väitteli tohtoriksi 1976. Hän sai vuonna 1978 farmakognosian dosentuurin Helsingin yliopisto. Hän suoritti 1977 laudaturin orgaanisessa kemiassa, ja hänet valittiin 1980 farmakognosian apulaisprofessoriksi. Professori hänestä tuli 1988. Vuosina 1998–2003 hän oli matemaattis-luonnontieteellisen tiedekunnan farmasian laitoksen johtaja.


title: Raimo Hiltunen

text: Näiden lisäksi hänellä on akateemisia julkaisuja.


title: Tuomas Vohlonen

text: Tuomas (Tommo) Vohlonen (24. syyskuuta 1877 Orimattila – 27. huhtikuuta 1939 Helsinki) oli suomalainen keksijä. Hän keksi vuonna 1936 ensimmäisen nestetäytteisen kompassin, sekä perusti samana vuonna Suunto Oy:n vaimonsa Ellin ja veljenpoikansa Kaukon kanssa.


title: Tuomas Vohlonen

text: Vohlosen vanhemmat olivat maanviljelijä, seppä Juho Vohlonen ja Helena Takala. Hän pääsi ylioppilaaksi Viipurin lyseosta vuonna 1898 ja opiskeli Polyteknillisessä opistossa 1898–1900. Vohlonen oli maanmittaustöissä ja toimi maanviljelijänä.


title: Tuomas Vohlonen

text: Tuomas Vohlonen on haudattu Ruokolahden hautausmaalle. Hänen sisaruksiaan olivat painija Kelpo Vohlonen sekä agrologi Oma Eeva Vohlonen.


title: Niko Mikkola (jääkiekkoilija, 1974)

text: Niko Mikkola (s. 9. tammikuuta 1974 Lieto) on suomalainen pelaajauransa lopettanut jääkiekkoilija, pelipaikaltaan oikea laitahyökkääjä. Hän pelasi urallaan SM-liigassa yhteensä 443 runkosarjaottelua tehopistein 92+102=194 ja keräten 687 jäähyminuuttia sekä 74 playoff-ottelua tehopistein 14+8=22 ja keräten 72 jäähyminuuttia. Mikkola pelasi myös Itävallassa, Ruotsissa ja Sveitsissä. Pienikokoisen Mikkolan vahvuuksiin kuului luistelu, intensiteetti ja särmikkyys. Hän osasi tehdä myös kohtalaisen hyvin pisteitä.


title: Niko Mikkola (jääkiekkoilija, 1974)

text: Mikkola oli Turun Palloseuran kasvatti. Hän voitti seurassa C-nuorten Suomenmestaruuden vuonna 1990, B-nuorten SM-hopeaa vuonna 1991 sekä A-nuorten Suomenmestaruuden vuonna 1992 ja SM-hopeaa vuosina 1993 ja 1994. Mikkola debytoi TPS:n SM-liigajoukkueessa kaudella 1992–1993. Seuraavalla kaudella 1993–1994 hän pelasi siellä 14 runkosarjaottelua tehopistein 1+1=2 ja seitsemän playoff-ottelua tehden yhden maalin. Mikkola voitti kauden päätteeksi SM-hopeaa. Hän pelasi kauden aikana miesten pelejä myös lainalla I-divisioonajoukkue Kieko-67:ssä. Varsinaisella tulokaskaudellaan 1994–1995 Mikkola teki SM-liigassa 30 runkosarja- ja yhdeksässä playoff-ottelussa yhteensä kaksi syöttöpistettä. Hän voitti kauden päätteeksi Suomenmestaruuden. Mikkola edusti TPS:ää kauden aikana myös Euroopan Cupissa.


title: Niko Mikkola (jääkiekkoilija, 1974)

text: Kauden 1995–1996 Mikkola aloitti Itävallan pääsarjajoukkue EC Grazissa, mutta hän palasi kuitenkin loppukaudesta takaisin Suomeen ja siirtyi I-divisioonajoukkue Oulun Kärppiin. Neljä seuraavaa kautta Mikkola pelasi Porin Ässissä, jossa hän teki läpimurtonsa SM-liigassa. Viimeisellä Ässät-kaudellaan 1999–2000 hän teki liigan yhden kauden piste-ennätyksensä tehoilla 17+23=40, joilla Mikkola oli joukkueen toiseksi paras maalintekijä Aleš Krátoškan kanssa sekä kolmanneksi paras pistemies. Hän keräsi myös SM-liigan yhden kauden jäähyennätyksensä 113 minuutillaan, joilla Mikkola sijoittui jäähypörssissä kuudenneksi.


title: Niko Mikkola (jääkiekkoilija, 1974)

text: Mikkola siirtyi kaudeksi 2000–2001 Jokereihin. Syyskausi 2001–2002 häneltä jäi väliin loukkaantumisen vuoksi, mutta Mikkola voitti kauden päätteeksi Suomenmestaruuden. Kaudeksi 2002–2003 hän palasi kaksivuotisella sopimuksella kasvattajaseuraansa TPS:ään. Kevään 2003 pudotuspeleissä Mikkola jakoi kolmella osumallaan joukkueen sisäisen maalipörssin voiton Mika Alatalon kanssa. Hän edusti joukkuetta kauden aikana myös Spengler Cupissa. Seuraavalla kaudella 2003–2004 Mikkola jakoi SM-liigan alivoimamaalipörssin voiton kolmella osumallaan Kärppien Jari Viuhkolan kanssa ja voitti kauden päätteeksi SM-hopeaa. Kaudeksi 2004–2005 Mikkola siirtyi Ruotsiin Elitserienin nousijajoukkue Mora IK:n riveihin. Hänen kautensa jäi kuitenkin vain 12 ottelun mittaiseksi pahan olkapäävamman takia. Mikkola siirtyi elokuussa 2005 try-outille Helsingin IFK:hon. Joukkue olisi halunnut pitää hänet riveissään, mutta Mikkola päätti jatkaa kaudella 2005–2006 uraansa kuitenkin paremman sopimustarjouksen myötä Sveitsin Nationalliga A:n SCL Tigersissa. Hän oli 15 osumallaan joukkueen toiseksi paras maalintekijä Cory Larosen jälkeen.


title: Niko Mikkola (jääkiekkoilija, 1974)

text: Kaudeksi 2006–2007 Mikkola siirtyi kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Leksands IF:ään. Hän oli joukkueen kolmanneksi paras pistemies tehoilla 13+28=41 ja voitti myös Leksandin sisäisen tehotilaston lukemalla +23. Harjoituskaudella 2007–2008 Mikkola sai selkävamman, joka piti hänet sivussa koko syyskauden. Mikkola ei lopulta onnistunut palaamaan odotettuun kuntoon ja hänen sopimuksensa Leksandin kanssa purettiin tammikuussa 2008. Vain muutamaa päivää myöhemmin Mikkola palasi loppukauden kattavalla sopimuksella taas kasvattajaseuraansa TPS:ään. Lokakuussa 2008 hän siirtyi aluksi kuukauden mittaisella sopimuksella Sveitsin toiseksi korkeimmalle sarjatasolle National League B:n HC Lausanneen. Tammikuussa 2009 Mikkola palasi taas SM-liigaan ja siirtyi loppukauden kattavalla sopimuksella Kalevan Palloon. Hän voitti kauden päätteeksi SM-pronssia ja myös Mikkolan ammattilaisura päättyi kevääseen 2009.


title: Niko Mikkola (jääkiekkoilija, 1974)

text: Mikkola palasi kaukaloihin vielä 29. tammikuuta 2011 vahvistamaan II-divisioonajoukkue Kuusamon Pallo-Karhuja otteluun Ylivieskan Jääkarhuja vastaan. Ottelussa PaKaa vahvisti myös muita entisiä TPS-pelaajia; Kai Nurminen, Marko Kiprusoff, Kimmo Eronen ja Mikko Eloranta. Mikkola teki ottelussa kaksi maalia.


title: Niko Mikkola (jääkiekkoilija, 1974)

text: Mikkola pelasi alle 20-vuotiaiden MM-kilpailuissa vuonna 1994 ja alle 18-vuotiaiden EM-kilpailuissa vuonna 1992.


title: Niko Mikkola (jääkiekkoilija, 1974)

text: Nykyään Mikkola toimii TPS:n D01/1-junioreiden ja D01-Akatemian vastuuvalmentajana.


title: Francisco Chaparro

text: Francisco ”Paco” Chaparro (s. 30. marraskuuta 1942) on espanjalainen jalkapallovalmentaja.


title: Francisco Chaparro

text: Chaparro on kotoisin Trianan kaupunginosasta Sevillasta. Hän valmensi andalusialaisissa alasarjajoukkueissa ennen siirtymistään Real Betisiin juniorivalmentajaksi. Kaudella 2006–2007 Chaparro kutsuttiin seuran edustusjoukkueen valmentajaksi kauden viimeiseen otteluun, jonka voitto varmisti joukkueen pysymisen Espanjan pääsarjassa Primera Divisiónissa. Chaparro valmensi keväällä 2007 myös Betisin B-joukkueen nousuun Segunda División B:hen.


title: Francisco Chaparro

text: Kaudella 2007–2008 Chaparro korvasi Héctor Cúperin Betisin edustusjoukkueen valmentajana 14 kierroksen jälkeen. Hänen valmennuksessaan joukkue sijoittui sarjan 13:nneksi. Chaparro jatkoi tehtävässä myös kaudella 2008–2009 kunnes Josep María Nogués korvasi hänet huhtikuussa 2009 joukkueen ajauduttua putoamistaisteluun.


title: Francisco Chaparro

text: Chaparro juoksee joka aamun pitkän lenkin, ja hänet tunnetaan leikkimielisellä nimityksellä ”Trianan Mick Jagger”.


title: Lilia Izquierdo

text: Lilia Izquierdo Aguirre (s. 10. helmikuuta 1967 Havanna) on kuubalainen lentopalloilija. Hän voitti maajoukkueessa olympiakultaa kolme kertaa peräkkäin: Barcelonassa 1992, Atlantassa 1996 ja Sydneyssä 2000. Hän voitti maailmanmestaruuden vuosina 1994 ja 1998.


title: Unto Oksanen

text: Unto Oksanen (s. 27. huhtikuuta 1922 Kouvola) on entinen suomalainen mäkihyppääjä.


title: Unto Oksanen

text: Kouvolan Hiihtoseuraa edustanut Oksanen voitti ainoan Suomen mestaruutensa lähes 34-vuotiaana Nokialla 1956. Hänen taakseen jäivät muun muassa samana vuonna Cortina d'Ampezzossa olympiamitalin voittaneet Aulis Kallakorpi (kolmas) ja Antti Hyvärinen (kuudes). Oksanen sijoittui tammikuussa hypätyssä olympiakatsastuksessa yhdeksänneksi eikä päässyt olympialaisiin. Maaliskuussa 1956 hän kilpaili Kulmin lentomäessä ja hyppäsi ennätyksekseen 103 metriä. Kulmissa hän sijoittui 9:nneksi, 11:nneksi ja 12:nneksi, ja kolmen osakilpailun yhteispisteissä hän oli 12:s.


title: Unto Oksanen

text: Ulkomailla Oksanen voitti Ranskassa Morezin kilpailun vuonna 1955. Holmenkollenilla hän sijoittui viidenneksi vuonna 1954. Suomen mestaruutensa lisäksi hän saavutti vuonna 1952 SM-pronssia.


title: Luís Eduardo Schmidt

text: Luís Eduardo Schmidt eli Edú (s. 10. tammikuuta 1979 Jaú, São Paulon osavaltio, Brasilia) on brasilialainen jalkapalloilija, pelipaikaltaan monipuolinen hyökkääjä. Edú voi pelata kärkipelaajan lisäksi laidalla. Hän pelaa Brasilian Campeonato Brasileiro Série A:n Internacionalissa. Edúlla on Brasilian lisäksi myös Italian kansalaisuus.


title: Luís Eduardo Schmidt

text: Edú aloitti uransa brasilialaisessa São Paulon joukkueessa vuonna 1997. Vuonna 2000 hän siirtyi Celta Vigon joukkueeseen Espanjaan. Celtassa Edú pelasi 117 ottelua ja teki niissä 25 maalia. Vuodesta 2004 vuoteen 2009 Edú pelasi Real Betisin joukkueessa.


title: Luís Eduardo Schmidt

text: Vuonna 2004 Celta putosi Primera Divisiónista ja Edú lainattiin Betisin joukkueeseen. Edún debyyttikausi vihreävalkoisissa oli erinomainen: hän muodosti tehokkaan hyökkäysparin Ricardo Oliveiran kanssa ja joukkue sijoittui sarjassa neljänneksi. Edú teki sarjassa 11 maalia. Vuonna 2006 Edún siirto Betisiin tuli pysyväksi; sevillalaisseura maksoi brasilialaisesta kahden miljoonan euron siirtosumman Celtalle. Vuonna 2009 Edú palasi kotimaahansa, Porto Alegren Internacionalin joukkueeseen.


title: Luís Eduardo Schmidt

text: Brasilian maajoukkueessa Edú on pelannut yhden kerran, vuonna 1999 Australiaa vastaan.


title: Naamiokukkatangara

text: Naamiokukkatangara ("Nemosia rourei") on äärimmäisen uhanalainen Brasiliassa Espírito Santon osavaltiossa elävä varpuslintu.


title: Naamiokukkatangara

text: Naamiokukkatangara on kooltaan noin 14 cm pitkä. Selkä lajilla on väriltään musta ja vatsa valkoinen. Rinta naamiokukkatangaralla on kirsikanpunainen. Päälaki on harmaa ja silmien ympärillä on leveähkö musta naamio, joka ulottuu niskaan. Naamiokukkatangaran laulu on monimutkainen liverrys, johon liittyy myös viheltäviä ääniä.


title: Naamiokukkatangara

text: Naamiokukkatangaran elinaluetta ovat metsät 900–1100 metrin korkeudessa. Linnut tekevät pesänsä korkeiden puiden lehvästöjen sisään. Ravintonaan laji käyttää pääasiassa niveljalkaisia.


title: Naamiokukkatangara

text: Naamiokukkatangarakannan kooksi arvioidaan noin 50–250 yksilöä. Suurin lajiin kohdistuva uhka on Espírito Santon alueella tapahtuva voimakas metsien hakkuu maatalousmaaksi. Laji on nykyään suojeltu Brasilian lainsäädännöllä.


title: Georg Gerstacker

text: Georg Gerstacker (3. kesäkuuta 1889 - 21. joulukuuta 1949) oli saksalainen kreikkalais-roomalaisen tyylin painija.


title: Georg Gerstacker

text: Gerstacker saavutti hopeaa 60 kilon sarjasta Tukholman olympialaisissa 1912. Hän hävisi olympiafinaalissa suomalaiselle Kaarlo Koskelolle selätyksellä 24 minuutin painin jälkeen. Seuraavana vuonna 1913 MM-kilpailuissa hän sijoittui 67,5 kilogramman painoluokassa neljänneksi. Arvoltaan epävirallisissa vuoden 1914 EM-kisoissa hän saavutti hopeaa 60 kilogramman painoluokassa.


title: Georg Gerstacker

text: 1921 EM-kisoista Gerstacker saavutti pronssia. Kolme vuotta myöhemmin Neukirchenin EM-kisoissa hän saavutti uransa ensimmäisen ja ainoan arvokisakultamitalin.


title: Georg Gerstacker

text: Saksan mestaruuden Gerstacker voitti vuosina 1924, 1925 ja 1927, hopeaa vuonna 1926 ja pronssia 1919 sekä 1922.


title: Otsavalo

text: Otsavalo eli otsalamppu tai otsavalaisin on pään ympäri olevaan pantaan kiinnitetty valaisin, jonka avulla on helppo toimia pimeässä kädet vapaina. Otsalamppujen kaksi yleisintä tyyppiä ovat halogeenivalaisin ja LED-valaisin. Otsalamppuja käytetään erityisesti yösuunnistuksessa.


title: Otsavalo

text: Perinteiseen hehkulamppuun verrattuna halogeenivalaisimen etuja ovat kirkkaampi valo, pidempi akkukesto, pidempi kantama ja monipuolisemmat säädöt. Haittana on kuitenkin suurehko valaisimen koko ja suuresta virrankulutuksesta johtuva akkujen suuri koko.


title: Otsavalo

text: LED-valaisimet ovat syrjäyttämässä halogeenivalaimet. Nykyaikaiset LED-valaisimet ovat halogeenivalaisimia valovoimaisempia ja kuluttavat vähemmän virtaa. Pieni LED-valaisin ei tarvitse erillistä akkua ja suuritehoistenkin LED-valaisimien akut ovat huomattavasti halogeenivalaisimien akkuja kevyempiä.


title: Otsavalo

text: Voimakastehoisina otsalamppuina on tarjolla myös Xenon-teknologiaan perustuvia valaisimia.


title: Valtaistuimet

text: Valtaistuimet (latinaksi "throni") ovat yhdeksänportaisen enkelihierarkian ensimmäisen hierarkian kolmas kuoro. Kirkkotaiteessa valtaistuimet kuvataan usein ketjuna ympyröitä tai renkaita, joiden ulkokehällä on neljä tai kuusi siipeä, joissa on silmiä. Varsinkin ikoneissa kehät sijoitetaan Kristuksen jalkojen alle. Ihmishahmoisena valtaistuinten enkeliluokkaan kuuluva hahmo on toisinaan kuvattu piispan asussa.


title: Valtaistuimet

text: Erikoinen kuva pyörämäisestä enkelihahmosta on peräisin Hesekielin kirjan alusta (1:16-21), jossa kuvattu kerubeja. Kerubien lisäksi tekstissä kuvataan outoja esineitä, pyöriä: ”Kaikki neljä pyörää olivat toistensa kaltaisia, ja ne välkehtivät kuin olisivat krysoliitista tehdyt. Niissä oli kuin pyörä ristikkäin toisen kanssa… Pyörät olivat korkeat, pelottavat, jokainen kehä oli täynnä välkehtiviä silmiä.”


title: Valtaistuimet

text: Kirkkotaiteessa kuvataan Raamatussa (1. Kuninkaiden kirjassa) kerrottua tarinaa Elian taivaaseen ottamisesta. Hän matkustaa tulisilla vaunuilla. Elian käyttämän ”kulkuneuvon” on tulkittu mahdollisesti olevan valtaistuinten luokkaan kuuluvan enkeliolennon. Tämän kaltaisista tulkinnoista ovat myös ufo-harrastajat kiinnostuneita. Heistä Hesekielin kirjan kuvaus valtaistuimet-enkeliluokasta on kuvaus avaruusaluksen vierailusta maan päällä muinaisina aikoina.


title: Pojasta mieheksi

text: Pojasta mieheksi voi tarkoittaa ainakin seuraavia:


title: Subbuteo-pöytäjalkapallo

text: Subbuteo-pöytäjalkapallo on jalkapallon sääntöjä mukaileva peli, jossa johdetaan omaa joukkuetta vihreällä veralla. Peli on mitoiltaan 1:100-suhteessa oikeaan jalkapalloon. Pelaajat ovat muovisia, vapaasti liikkuvia figuureja.


title: Subbuteo-pöytäjalkapallo

text: Rekisteröityjä Subbuteo-pöytäjalkapallon pelaajia on maailmanlaajuisesti noin 2 000. Lisäksi tuhannet harrastajat pelaavat peliä satunnaisesti. Kansainvälinen liitto Federation International Sports Table Football (FISTF) on järjestänyt lajin MM- ja EM-kilpailuja 1970-luvulta lähtien.


title: Enharmoniset sävelet

text: Enharmoniset sävelet ovat erinimisiä säveliä, joiden sävelkorkeus puhtaassa virityksessä hieman poikkeaa toisistaan, vähennetyn sekunnin verran, mutta joiden välillä ei tasavirityksessä ole korkeuseroa. Nuottikirjoituksessa sävelet katsotaan eri säveliksi ja merkitään eri tavalla, esimerkiksi fis korotettuna f-sävelenä ja ges alennettuna g-sävelenä, ja riippuu pääasiassa sävellajista, kummaksi sävel merkitään ja tulkitaan.


title: Enharmoniset sävelet

text: Joillakin soittimilla, esimerkiksi viululla, voidaan sävelkorkeutta jatkuvasti säätää, ja tällaisilla soittimilla enharmoniset sävelet pyritään soittamaan puhtaan virityksen mukaisesti hieman eri korkuisina. Myös monet laulajat ottavat intuitiivisesti huomioon tämän korkeuseron. Sitä vastoin pianossa ja muissa kosketinsoittimissa niitä vastaa sama kosketin ja ne soivat samalla korkeudella. Hyvän sävelkorvan omaavilla ihmisillä näyttää kuitenkin olevan kyky tulkita tasavireiselläkin soittimella soitetut sävelet esiintymisyhteytensä mukaisesti joksikin tietyksi toisiaan enharmonisesti vastaavista sävelistä, mihin vaikuttaa varsinkin sävelten taipumus toimia johtosävelinä eri suuntiin.


title: Enharmoniset sävelet

text: Enharmonisia säveliä ovat seuraavassa kaaviossa samaan ruutuun merkityt:


title: Enharmoniset sävelet

text: Oktaavin päässä toisistaan olevien sävelten taajuuksien suhde on 2 : 1. Puhtaassa virityksessä suuren terssin päässä toisistaan olevien sävelten taajuuksien suhde on 5 : 4. Siirryttäessä C-sävelestä kaksi suurta terssiä ylöspäin päädytään Gis-säveleen, jonka taajuuden suhde C:n taajuuteen on (/) eli 25 : 16. Toisaalta siirryttäessä oktaavia ylempänä olevasta C-sävelestä suurta terssiä alemmas päädytään As-säveleen, jonka taajuuden suhde alempaan C:hen on 2 × / eli 8 : 5. Tästä seuraa, että puhtaasti viritettyjen Gisin ja Asin taajuuksien suhde on (/) : (/) eli 128 : 125, desimaalilukuna 1,024. Ero on siis huomattavasti pienempi kuin pienimmän pianolla soitettavan intervallin, kromaattisen puoliaskelen päässä toisistaan olevien sävelten, esimerkiksi E:n ja Esin välinen suhde 25 : 24 eli 1,0417.


title: Enharmoniset sävelet

text: Yksiviivaisen A:n taajuudeksi on sovittu 440 Hz. Tästä voidaan laskea, että jos C-duuri-asteikko viritetään puhtaasti, keski-C:n taajuus on 264 Hz. Tämän mukaisesti Gis-sävelen taajuudeksi saadaan 412,5 Hz ja As-sävelen 422,4 Hz. Tasaviritetyissä soittimissa kuitenkin molemmat soivat samoin ja sävelen taajuus on noin 415,3 Hz.


title: Rusthollari Pettersonin Helsinginmatka

text: Rusthollari Pettersonin Helsinginmatka on suomalainen vuonna 1912 valmistunut lyhyt näytelmäelokuva, jonka ohjaajana, käsikirjoittajana, tuottajana ja pääosan esittäjänä oli ruotsalainen Bror Berger (1874–1948). Elokuvaa esitettiin myös nimellä "Kuinka rusthollari teki kauppoja Helsingissä".


title: Luettelo suomalaisista visailuohjelmista

text: Tämä on luettelo suomalaisista visailuohjelmista.


title: Margaretaa ajetaan takaa

text: Margaretaa ajetaan takaa () oli suomalainen vuonna 1912 valmistunut lyhyt näytelmäelokuva, jonka ohjaajana ja tuottajana oli Karl Emil Ståhlberg. Elokuva esitettiin osana Atelier Apollon tuottamaa revyytä "Faust tahi Hiisi Helsingissä". Elokuva sekä sen käsikirjoitus ovat kadonneet.


title: Olaf Scholz

text: Olaf Scholz (s. 14. kesäkuuta 1958 Osnabrück) on saksalainen sosiaalidemokraattisen puolueen (SPD) poliitikko. Hän toiminut Saksan varaliittokanslerina ja valtiovarainministerinä 14. maaliskuuta 2018 alkaen. Hänestä tuli SPD:n virkaatekevä puheenjohtaja Martin Schulzin erottua 13. helmikuuta 2018.


title: Olaf Scholz

text: Hän toimi Merkelin I hallituksen työ- ja sosiaaliministerinä 21. marraskuuta 2007 – 27. lokakuuta 2009. SPD:n voitettua Hampurin osavaltiovaalit hänet valittiin pormestariksi ("Erster Bürgermeister") 7. maaliskuuta 2011.


title: Olaf Scholz

text: Scholz on ollut SPD:n jäsen vuodesta 1975. Vuosina 1987–1989 hän toimi International Union of Socialist Youthin (IUSY) varapuheenjohtajana. Hän oli Hampurin sisäministeri vuonna 2001 ja SPD:n pääsihteeri 2002–2004. Saksan liittopäivillä hän edusti vuosina 1998–2001 ja 2002–2011.


title: Olaf Scholz

text: Ammatiltaan Scholz on asianajaja. Vuonna 2010 hän osallistui Bilderberg-ryhmän kokoukseen Espanjassa.


title: Cháris Alexíou

text: Cháris Alexíou (usein "Haris Alexiou", ; s. 27. joulukuuta 1950) on kreikkalainen laulaja. Hän aloitti levyttämisen 1970-luvulla ja nousi pian yhdeksi maansa musiikkikulttuurin kansainvälisesti tunnustetuimmista nimistä.


title: Cháris Alexíou

text: Alexíoulta on tähän mennessä ilmestynyt kymmeniä sooloalbumeita.


title: John Button

text: John Norman Button (30. kesäkuuta 1933 – 8. huhtikuuta 2008) oli australialainen työväenpuolueen poliitikko ja senaattori, joka toimi maansa teollisuus- ja kauppaministerinä vuosina 1983–1993. Häntä edelsi Andrew Peacock ja seurasi Alan Griffiths.


title: John Button

text: Buttonia pidettiin poliitikkona, joka tasoitti työväenpuolueen tietä hallitukseen, ja joka oli talousuudistuksen kantava voima. Hän uudisti myös maan autoteollisuutta säöätelevät lait.


title: John Button

text: Button kuoli haimasyöpään 74-vuotiaana.


title: Suomen euroviisukarsinta 1967

text: Suomen euroviisukarsinta 1967 käytiin lauantaina 11. helmikuuta. Suora lähetys TV-ohjelma 1:ssä alkoi kello 19.25. Voittajaksi suurten konkareiden joukosta nousi liki tuntematon Fredi (Matti Siitonen). Voittajasävelmän säveltänyt Lasse Mårtenson sai karsinnoissa kaksoisvoiton, sillä kaksi parhaaksi tullutta sävelmää olivat hänen käsialaansa. Karsinnassa kukin artisti sai lähettää kaksi laulua. Kapellimestarina toimi Ossi Runne.


title: ZANU-PF

text: Zimbabwe African National Union − Patriotic Front (lyh. ZANU−PF) on Zimbabwessa toimiva puolue, joka on ollut vallassa maan itsenäistymisesta lähtien, vuodesta 1980. Robert Mugabe oli puolueen johdossa marraskuuhun 2017 asti.


title: ZANU-PF

text: ZANU-PF perustettiin marxilaisen vapautusrintaman ZANU:n pohjalle maan virallisesti itsenäistyessä. ZANU oli perustettu jo vuonna 1963 Etelä-Rhodesiaan, joka oli tuolloin Britannian siirtomaa. Sen tehtävänä oli vastustaa valkoista vähemmistövaltaa. Se joutui toisenlaiseen toimintaympäristöön, kun Ian Smith julisti Rhodesian yksipuolisesti itsenäiseksi Britanniasta. ZANU toimi pääosin Mosambikin suunnalta, kun sen kilpailijan Joshua Nkomon johtama ZAPU operoi Sambiasta. Järjestöt tekivät yhteistyötä koko Smithin hallintokauden alan.


title: ZANU-PF

text:
Vuonna 1980 pidettiin ensimmäiset vaalit, joihin mustat saivat osallistua, ja ZANU–PF sai yli puolet parlamenttipaikoista. ZAPU menestyi lähinnä Matabelemaassa.
1980-luvun alussa Zimbabwen armeija terrorisoi ndebelekansaa tarkoituksenaan murskata ZAPU, joka heikennettyään liitettiin ZANU-puolueeseen.


title: ZANU-PF

text: ZANU–PF on ideologialtaan sosialistinen. Se on saanut aikaan maareformin, muttei ole onnistunut järjestämään maataloustuotantoa tyydyttävästi. Vuoden 2008 parlamenttivaaleissa puolue menetti parlamenttienemmistönsä. Robert Mugabea on syytetty yksinvaltaisesta johtamisesta.


title: Frank Little

text: Sir Thomas Francis "Frank" Little KBE (30. marraskuuta 1925 – 7. huhtikuuta 2008) oli australialainen pappi, joka toimi Melbournen hiippakunnan katolisena arkkipiispana vuosina 1974–1996. Hän sai vihkimyksensä 3. lokakuuta 1950.


title: Frank Little

text: Littlen seuraaja arkkipiispana oli sittemmin myös kardinaaliksi nimitetty George Pell.


title: Frank Little

text: Little kuoli kotonaan Melbournessa 82-vuotiaana.


title: George Pell

text: George Pell (s. 8. kesäkuuta 1941) on australialainen pappi. Hän on toiminut Melbournen (1996–2001) ja Sydneyn (2001–) hiippakuntien katolisena arkkipiispana.


title: George Pell

text: Pell sai nimityksen kardinaaliksi 21. lokakuuta 2003 ja osallistui uuden paavin valintaan vuonna 2005.


title: Rock’n rollin maailma

text: Rock’n rollin maailma on Seinäjoen helluntaiseurakunnan nuorisotiimin vuonna 1986 julkaisema C-kasetti, joka sisältää väitteitä rockmusiikin ja erityisesti heavy metalin saatanallisesta alkuperästä. Kasetilla muun muassa soitetaan tunnettuja rock-kappaleita väärinpäin. Tällöin kappaleissa erottuu väittämän mukaan salaisia viestejä, jotka kasetin julkaisijoiden mukaan ovat tarkoituksellisia tai saatanan lisäämiä. Puhekasetin on tuottanut Timo Närhi ja puhujana on nykyään Lapuan helluntaiseurakunnan pastorina toimiva Jyrki Isohella. Kasetilla on nykyisin kulttimainetta.


title: Denis Hart

text: Denis James Hart (s. 16. toukokuuta 1941) on australialainen pappi. Hän seurasi George Pelliä Melbournen hiippakunnan katolisena arkkipiispana vuonna 2001.


title: Denis Hart

text: Hart sai pappisvihkimyksensä 22. heinäkuuta 1967.


title: Achille Silvestrini

text: Achille Silvestrini (s. 25. lokakuuta 1923) on italialainen pappi. Hänestä tuli yksi katolisen kirkon kardinaaleista 28. kesäkuuta 1988, mutta osallistuminen vuoden 2005 konklaaviin oli mahdotonta yli 80 vuoden iän johdosta.


title: Achille Silvestrini

text: Silvestrini sai pappisvihkimyksensä 13. heinäkuuta 1946. Hän toimi idän kirkkojen kongregaation prefektinä vuosina 1991–2000.


title: Jonny Greenwood Is the Controller

text: Jonny Greenwood Is the Controller on kokoelma-albumi, jonka materiaalin valitsi Jonny Greenwood, Radioheadin kitaristi. Albumi kokoaa yhteen Greenwoodin lempikappaleet levy-yhtiö Trojan Recordsin artisteilta, levy-yhtiön 40-vuotisjuhlien kunniaksi. Albumin kansitaiteen on tehnyt Stanley Donwood, ja albumin lehtisen on kirjoittanut Greenwood.


title: TPG

text: TPG voi tarkoittaa:


title: Out of the Dark

text: Out of the Dark on oululaisen metalliyhtyeen Reflexionin esikoisalbumi. Se julkaistiin vuonna 2006 levymerkillä A1 Music.


title: Pentti Rautawaara

text: Eero Pentti Rautawaara (28. kesäkuuta 1911 Vaasa – 31. maaliskuuta 1965 Helsinki) oli suomalainen kansainvälisestikin tunnettu sellotaiteilija. Hänen sisarensa oli oopperalaulaja Aulikki Rautawaara ja serkkunsa säveltäjä Einojuhani Rautavaara sekä setänsä oopperalaulaja Eino Rautavaara.


title: Pentti Rautawaara

text: Rautawaara opiskeli sellonsoittoa Helsingin musiikkiopistossa Ossian Fohströmin johdolla vuosina 1929–1931 ja teki opintomatkoja Norjaan, Saksaan, Ranskaan ja Britanniaan vuosina 1932–1939. Hän piti ensikonserttinsa vuonna 1933. Ensimmäinen kiinnitys hänellä oli Helsingin Teatteriorkesterissa vuoteen 1942 ja vuodesta 1947 hän toimi Radio-orkesterin soolosellistinä. Kotimaan lisäksi Rautawaara konsertoi Virossa, Puolassa, Saksassa, Ruotsissa, Norjassa ja Tanskassa.


title: Pentti Rautawaara

text: Rautawaara soitti yhdessä Cyril Szalkiewiczin kanssa Suomen Solistiyhdistyksen järjestämissä konserteissa ja hänen kvartettinsa soitti myös hänen serkkunsa sävellyksiä. Lisäksi hän soitti Radion sinfoniaorkesterissa. Rautawaara palkittiin Pro Finlandia -mitalilla vuonna 1959.


title: James Purdy

text: James Otis Purdy (17. heinäkuuta 1914 – 13. maaliskuuta 2009) oli yhdysvaltalainen kirjailija. Hän loi monipuolisen tuotannon, joka käsittää romaaneja, novelleja, runoutta ja näytelmiä. Alun alkaen englanninkielisiä teoksia on käännetty useille vieraille kielille, myös suomeksi ("Malcolm").


title: Dead to the Past, Blind for Tomorrow

text: Dead to the Past, Blind for Tomorrow on oululaisen Reflexion-rockyhtyeen vuonna 2008 ilmestynyt toinen studioalbumi.


title: Dead to the Past, Blind for Tomorrow

text: Albumi nousi Suomen virallisen listan sijalle 30.


title: Bum Phillips

text: Oail Andrew ”Bum” Phillips (29. syyskuuta 1923 – 18. lokakuuta 2013) oli yhdysvaltalainen amerikkalaisen jalkapallon valmentaja. Hän pelasi Lamarin ja Stephen F. Austin Staten yliopistoilla sekä ennen maailmansodan aikaista palveluaan Yhdysvaltain merijalkaväessä että sen jälkeen.


title: Bum Phillips

text: Phillips toimi Houston Oilersin (1975–1980) ja New Orleans Saintsin (1981–1985) päävalmentajana sekä San Diego Chargersin (1967–1970) ja Houston Oilersin (1974) puolustuskoordinaattorina. Oilers eteni hänen valmennuksessaan kahdesti un, kausina 1978 ja 1979, mutta hävisi molemmilla kerroilla Pittsburgh Steelersille. NFL-seurojen lisäksi Phillips valmensi muutamia high school- ja yliopistojoukkueita.


title: Bum Phillips

text: Myös Bum Phillipsin poika Wade Phillips on valmentanut NFL-tasolla.


title: Sähköteknisen Kaupan Liitto

text: Sähköteknisen Kaupan Liitto ry (STK) (ent. "Suomen Sähkötukkuliikkeiden Liitto ry (SSTL)") on sähköalalla toimivien tukkuliikkeiden, valmistajien ja maahantuojien toimialajärjestö. Liitto tuottaa toimitusketjun toimintaa tehostavia tietopalveluja ja tarjoaa tietoa nykyaikaisten sähköistysratkaisujen tarjoamista mahdollisuuksista sekä muutenkin edistää alan etuja. Liitto on perustettu vuonna 1931.


title: Joseph Thomas Dimino

text: Joseph Thomas Dimino (7. tammikuuta 1923 New York – 25. marraskuuta 2014) oli yhdysvaltalainen pappi. Hän toimi muun muassa Yhdysvaltain asevoimien katolisena arkkipiispana vuosina 1991–1997.


title: Joseph Thomas Dimino

text: Dimino sai pappisvihkimyksensä 4. kesäkuuta 1949.


title: Magazine

text: Magazine oli englantilainen post-punk-yhtye, joka oli koossa vuosien 1977 ja 1981 välillä. Yhtye perustettiin Manchesterissa, kun Howard Devoto oli jättänyt yhtyeensä Buzzcocksin alkuvuodesta 1977. Hän tapasi kitaristi John McGeochin huhtikuussa 1977 ja he alkoivat kirjoittaa kappaleita, joista tulisi Magazinen materiaalia. He värväsivät Barry Adamsonin, Bob Dickinsonin ja Martin Jacksonin yhtyeeseen, ja sopivat levytyssopimuksen Virgin Recordsin kanssa. Bob Dickinson lähti pian yhtyeen ensimmäisen singlen "Shot by Both Sides" jälkeen, ja hänet korvasi Dave Formula. "Shot by Both Sides" nousi Britannian singlelistan top 50:een.


title: Magazine

text: Kaikki julkaisut julkaissut Virgin.


title: Erling Lorentzen

text: Erling Sven Lorentzen (s. 28. tammikuuta 1923) on norjalainen liikemies. Hän syntyi Oslossa, mutta on asunut pitkään Brasiliassa.


title: Erling Lorentzen

text: Lorentzen omistaa Brasiliassa 28 % Aracruz Celulosesta.


title: Erling Lorentzen

text: Lorentzen meni 15. toukokuuta 1953 naimisiin prinsessa Ragnhildin kanssa. Parille syntyi vuosina 1954, 1957 ja 1968 kolme lasta.


title: Mikko Uusimaa

text: Mikko Uusimaa on oululainen basisti. Hän on tullut tunnetuksi lähinnä yhtyeistä Reflexion, The Man-Eating Tree, Lintula ja Katve.


title: Ragnhild (Norjan prinsessa)

text: Prinsessa Ragnhild (9. kesäkuuta 1930 – 16. syyskuuta 2012) oli Norjan kuningasperheen jäsen. Hän oli kuningas Olavi V:n ja tämän puolison prinsessa Märthan tytär sekä kuningas Harald V:n ja prinsessa Astridin sisko.


title: Ragnhild (Norjan prinsessa)

text: Ragnhild meni 15. toukokuuta 1953 naimisiin liikemies Erling Lorentzenin kanssa. Kolme lasta saanut pari asui pitkään Brasiliassa. Ragnhild kuoli syyskuussa 2012 kotonaan Rio de Janeirossa.


title: Ragnhild (Norjan prinsessa)

text: Kuningatar Maudin maalla Antarktiksella sijaitsee prinsessa Ragnhildin mukaan nimetty rannikkoalue.


title: Merkelin I hallitus

text: Merkelin hallitus oli Saksan liittokansleri Angela Merkelin johtama suuri koalitiohallitus, jonka virkakausi oli 22. marraskuuta 2005 – 27. lokakuuta 2009. Sen muodostivat Saksan kristillisdemokraattinen unioni CDU ja sen Baijerissa toimiva sisarpuolue CSU sekä sosiaalidemokraattinen puolue SPD. Merkelin hallituksen edeltäjä oli Gerhard Schröderin toinen hallitus.


title: Merkelin I hallitus

text: Franz Müntefering jätti asemansa marraskuussa 2007, jolloin häntä seurasi Olaf Scholz. Samalla Frank-Walter Steinmeierista tuli varaliittokansleri.


title: Raymond Pohjola

text: Raymond Pohjola (8. tammikuuta 1979) on oululainen rumpali. Hän on tullut tunnetuksi lähinnä Reflexion (1997-2009) ja Soulrelic (2003-2007) yhtyeistä. Hänen isoveljensä, Mika Pohjola soittaa Myon-nimisessä rock-yhtyeessä.


title: Ullin Place

text: Ullin T. Place (1924 – 2000) oli brittiläinen filosofi ja psykologi. Hän kehitti yhdessä J. J. C. Smartin kanssa mielenfilosofian tyyppi-identiteettiteorian.


title: Ullin Place

text: Place syntyi Yorkshiressä ja opiskeli Oxfordin yliopistossa Gilbert Rylen oppilaana. Oxfordissa hän tutustui mielenfilosofiaan loogisen behaviorismin hengessä. Myöhemmin hän kuitenkin hylkäsi behaviorismin ja siirtyi kannattamaan tyyppi-identiteettiteoriaa. Hän kuitenkin suhtautui edelleen myönteisesti behavioristiseen lähestymistapaan psykologiassa yleisesti. Hän jopa puolusti B. F. Skinnerin radikaalin behaviorismin mukaisia kantoja Noam Chomskyn ja nousussa olleen kognitivismin kannattajien esittämää kritiikkiä vastaan.


title: Ullin Place

text: Place ja Smart ovat saaneet eniten mainetta analyyttisessä filosofiassa kehitettyään identiteettiteorian, joka syrjäytti behaviorismin mielenfilosofisena teoriana. Teoksessaan "Is Consciousness a Brain Process?" Place muotoili ajatuksensa siitä, ettei henkisiä tiloja tullut esittää käyttäytymisen kautta. Sen sijaan ne tuli identifioida neuraalisiksi tiloiksi. Näin Placesta tuli yksi materialistisen mielenfilosofian päävirran perustajista.


title: Ullin Place

text: Placen sisar Dorothy E. Smith on tunnettu kanadalainen sosiologi ja institutionaalisen etnografian perustaja.


title: Astrid (Norjan prinsessa)

text: Prinsessa Astrid (s. 12. helmikuuta 1932) on Norjan kuningasperheen jäsen. Hän on Olavi V:n ja tämän puolison prinsessa Märthan tytär, sekä kuningas Harald V:n ja prinsessa Ragnhildin sisko.


title: Astrid (Norjan prinsessa)

text: Prinsessa Astrid meni 12. tammikuuta 1961 naimisiin puolisonsa Johan Fernerin kanssa. Parille syntyi viisi lasta. Ferner kuoli 24. tammikuuta 2015.


title: 7 Television Commercials

text: 7 Television Commercials on Radioheadin ainoa musiikkivideokokoelma, jonka musiikkivideot ovat "The Bendsin" (1995) ja "OK Computerin" (1997) ajalta. Yhteensä kokoelmassa on seitsemän musiikkivideota. VHS-versio (myöhemmin "7 Television Commercials" julkaistiin DVD:nä) julkaistiin 4. toukokuuta 1998 Britanniassa ja 30. kesäkuuta Yhdysvalloissa. Kansitaiteen tekivät Stanley Donwood ja Thom Yorke, ja se koostuu lähes kokonaan "OK Computerin" kansitaiteen elementeistä.


title: Antti Pikkarainen

text: Antti Pikkarainen on oululainen kosketinsoittaja. Hän on tullut tunnetuksi lähinnä yhtyeistä The RMS ja Reflexion.


title: Boeing 747-8

text: Boeing 747-8 on Boeingin kehtittämä laajarunkoinen matkustajalentokone. Koneen suunnittelu aloitettiin virallisesti vuonna 2005, kun ilmoitettiin, että Boeing valmistaa kolmannen sukupolven 747:n leveämmällä rungolla, uusilla siivillä ja taloudellisemmilla moottoreilla. 747-8 on suurin 747-versio, suurin Yhdysvalloissa rakennettu matkustajalentokone, ja pisin matkustajalentokone koko maailmassa.


title: Boeing 747-8

text: 747-8:sta on markkinoilla kaksi versiota: matkustajaversio Boeing 747-8 Intercontinental (747-8I) ja rahtiversio Boeing 747-8 Freighter (747-8F). Ensimmäinen 747-8F teki mallin ensilennon 8. helmikuuta 2010, ja 747-8I 20. maaliskuuta 2011. Ensimmäinen rahtiversio toimitettiin lokakuussa 2011, ja matkustajaversio vuonna 2012. Huhtikuussa 2014 koneesta oli yhteensä 120 vahvistettua tilausta, joista 69 oli rahtiversioita ja 51 matkustajaversioita.


title: Boeing 747-8

text: 747-8ssa on uudet, pienikulutuksiset GenX-moottorit ja sen ohjaamoon on tuotu maltillisesti uutta teknologiaa 777- ja 787-koneista (sähköiset tarkastuslistat, fly-by-wire-kaarto-ohjaimet, päivitetty lennonhallintajärjestelmä, rullauskartat suunnistusnäytöllä, loppuvetoavustin laskeutumisen yhteydessä). Myös mm. paineistus on uusittu.


title: Boeing 747-8

text: Otettu käyttöön vuonna 2010.


title: Boston Celtics

text: Boston Celtics on vuonna 1946 perustettu koripalloseura, jonka kotikaupunki on Yhdysvaltain Massachusettsissa sijaitseva Boston. Joukkue on voittanut NBA-mestaruuden ennätykselliset 17 kertaa.


title: Boston Celtics

text: Boston Celtics hallitsi NBA:ta 1950-luvun lopulla ja 1960-luvulla. Sen riveissä pelasi tuolloin NBA:n kaikkien aikojen parhaimpiin pelaajiin lukeutuva Bill Russell, joka oli vuosina 1957–1969 voittamassa yhtätoista mestaruutta kolmestatoista mahdollisesta. Vuonna 1958 Celtics hävisi NBA-finaaleissa Saint Louis Hawksille ja vuonna 1967 divisioonafinaaleissa Philadelphia 76ersille. Vuosina 1950–1966 seuran valmentajana toimi Red Auerbach.


title: Boston Celtics

text: Kultakautensa jälkeen Celtics on voittanut NBA-mestaruuden kuudesti: vuosina 1974, 1976, 1981, 1984, 1986 ja 2008. Seuran 1980-luvun kuuluisin pelaaja oli Larry Bird.


title: Boston Celtics

text: Vuoden 1987 jälkeen Celtics jäi 20 vuoden ajan NBA-finaalien ulkopuolelle. Keväällä 2008 se voitti ensimmäisellä kierroksella Atlanta Hawksin otteluvoitoin 4–3, toisella kierroksella Cleveland Cavaliersin 4–3, konferenssifinaaleissa Detroit Pistonsin 4–2 ja NBA-finaaleissa Los Angeles Lakersin 4–2. Viimeinen loppuottelu päättyi lukemiin 131–92, joka on NBA-historian suurin voitto ratkaisevassa loppuottelussa. Mestarijoukkueen tärkeimpiä pelaajia olivat kesällä 2007 ostetut Kevin Garnett ja Ray Allen, NBA:ssa toisen kautensa pelannut Rajon Rondo, seuraa vuodesta 2003 edustanut Kendrick Perkins sekä vuodesta 1998 Celticsin paidassa pelannut Paul Pierce, joka valittiin finaalien arvokkaimmaksi pelaajaksi.


title: Boston Celtics

text: tilanne 13.11.2018


title: Lloyd Shapley

text: Lloyd Stowell Shapley (2. kesäkuuta 1923 Cambridge, Massachusetts – 12. maaliskuuta 2016) oli yhdysvaltalainen matemaatikko ja taloustieteilijä. Hän työskenteli pitkään RAND Corporationissa ja Kalifornian yliopistossa Los Angelesissa.


title: Lloyd Shapley

text: Shapley tunnettiin peliteorian asiantuntijana, ja hän esitteli siihen liittyvän Shapleyn arvon vuonna 1953.


title: Lloyd Shapley

text: Shapley sai John von Neumannin teoriapalkinnon vuonna 1981. Hän toimi Kansallisen tiedeakatemian jäsenenä vuodesta 1979 lähtien.


title: Lloyd Shapley

text: Shapley palkittiin vuonna 2012 Nobelin taloustieteen palkinnolla yhdessä Alvin E. Rothin kanssa.


title: Kalottireitti

text: Kalottireitti on vaellusreitti, joka kulkee Lapissa Suomen, Ruotsin ja Norjan alueilla.


title: Kalottireitti

text: Se on yhteensä 800 kilometriä pitkä ja siitä noin 70 kilometriä sijaitsee Suomen alueella Enontekiöllä, jossa se kulkee Mallan luonnonpuiston ja Käsivarren erämaa-alueen halki. Reitin päätepisteet ovat Norjan Koutokeino sekä Norjan Sulitjelma tai Ruotsin Kvikjokki. Metsähallituksen suosittelema vaellusaika reitillä on heinäkuun alusta syyskuun puoliväliin.


title: Kalottireitti

text: Kalottireitin vihkivät käyttöön Kolmen valtakunnan rajapyykillä vuonna 1993 presidentti Mauno Koivisto, Ruotsin kuningas Kaarle XVI Kustaa ja Norjan kuningas Harald V puolisoineen. Tapahtuman muistona paikalla on kivi, johon on kaiverrettu heidän nimikirjoituksensa.


title: Jääkiekon naisten maailmanmestaruuskilpailut

text: Naisten jääkiekon maailmanmestaruuskilpailut on järjestetty vuodesta 1990 lähtien. Kilpailujen historiassa vain kaksi eri maajoukkuetta voittanut mestaruuden: Kanadalla on kymmenen mestaruutta ja Yhdysvalloilla kahdeksan.


text: Alkuaikoina kilpailuja pidettiin joka toinen vuosi, mutta kilpailu muuttui yhdeksän vuoden jälkeen jokavuotiseksi. Vuosina 2002, 2006, 2010 ja 2014 erillisiä mestaruuskisoja ei pidetty, vaan ne pelattiin olympialaisten yhteydessä, myöskään vuonna 2018 ei pelata MM-kisoja. Vuoden 2003 MM-kisat peruttiin, koska SARS-epidemia levisi kilpailujen isäntämaaksi valitussa Kiinassa.


text: Naisten jääkiekon MM-kilpailujen menestynein maa on Kanada ja toiseksi menestynein Yhdysvallat. Ne ovat joka vuosi olleet kahdella parhaalla sijalla. Suomi on kolmanneksi menestynein maa. Se on parhaimmillaan sijoittunut pronssille, kaikkiaan 12 kertaa.


text: Lohko-A


text: Lohko-B


text: Naisten MM-Kisojen arvokkaimman pelaajan titteliä on jaettu vuodesta 2001.


title: Piirikunta (Yhdysvallat)

text: Piirikunta (engl. "county") on Yhdysvaltojen osavaltion tai territorion aluehallinnon yksikkö, joka pääsääntöisesti on pienempi kuin osavaltio, mutta suurempi kuin kunta tai kaupunki. Piirikunnista käytetään nimitystä "county" 48:ssa osavaltiossa. Louisianassa niistä käytetään nimitystä "parish" ja Alaskassa nimitystä "borough". Yhteensä Yhdysvaltojen osavaltioissa on 3 033 piirikuntaa, keskimäärin 62 osavaltiota kohti. Vähiten piirikuntia on Delawaren osavaltiossa (kolme piirikuntaa) ja eniten Texasissa (254 piirikuntaa). Monissa osavaltioissa piirikunnat jaetaan vielä pienempiin paikallishallinnon yksiköihin, joita ovat "township" ja "town". Nämä vastaavat suurin piirtein Suomen kuntia ja kaupunkeja. Piirikunnan hallintokeskuksen nimitys on englanniksi "county seat". Piirikuntien tehtävät, itsehallinnon määrä sekä niiden kuntarakenne on määrätty jokaisen osavaltion perustuslaissa.


title: Peter Hacker

text: Peter Michael Stephan Hacker (s. 15. heinäkuuta 1939 Lontoo, Englanti) on brittiläinen filosofi, joka on erikoistunut mielenfilosofiaan ja kielifilosofiaan. Hänet tunnetaan Ludwig Wittgensteinin teosten tutkimuksesta sekä neurofilosofian kritiikistä.


title: Peter Hacker

text: Hacker opiskeli filosofiaa, politiikkaa ja taloustiedettä Queen's Collegessa Oxfordissa vuosina 1960-63. Vuosina 1963-65 hän toimi opiskeli St. Antony's Collegessa professori H. L. A. Hartin oppilaana. Hänen väitöskirjansa "Rules and Duties" valmistui vuonna 1966 hänen toimiessaan nuorempana tutkijana Oxfordin Balliol Collegessa. Vuodesta 1966 Hacker on toiminut St John's Collegessa ja Oxfordin yliopiston filosofian laitoksella. Nykyisin hän on St John's Collegen emeritustutkijajäsen.


title: Peter Hacker

text: Kielifilosofiassa Hacker on ollut Ludwig Wittgensteinin lingvistis-terapeuttisen lähestymistavan voimakas kannattaja. Lähestymistavan mukaan filosofian tehtävänä on filosofisten ongelmien ratkaiseminen tai häivyttäminen analysoimalla kieltä, sen käyttötapoja ja sanojen välisiä suhteita. Näin filosofinen tutkimus poikkeaa suuresti tieteellisestä tutkimuksesta. Hackerin mukaan ”filosofia ei ole panos inhimilliseen tietämykseen, vaan inhimilliseen ymmärrykseen”.


title: Peter Hacker

text: Seurauksena Hacker vastustaa ns. ”neurofilosofiaa”, eli sellaisia neurotieteilijöitä ja filosofeja kuin Antonio Damasio ja Daniel Dennett, joiden mukaan neurotiede voi valaista sellaisia filosofisia kysymyksiä kuin tietoisuuden luonne ja mieli–ruumis-ongelma. Hackerin mukaan nämä, samoin kuin kaikki filosofiset ongelmat, eivät ole lainkaan oikeita ongelmia, vaan käsitteellisestä sekaannuksesta aiheutuvia harhoja. Näin tieteellinen tutkimus (uusien tosiseikkojen oppiminen ihmisistä tai todellisuudesta) ei auta niiden ratkaisemisessa. Hackerin teos "Philosophical Foundations of Neuroscience" (2003) esittelee nämä näkemykset ja kritisoi monien neurotieteilijöiden ja filosofien, kuten Damasion, Dennettin, Francis Crickin ja John Searlen, ajatuksia,


title: Peter Hacker

text: Mielenfilosofiassa Hacker on hylännyt identiteettiteoriat siinä missä funktionalismin, eliminativismin kuin muutkin reduktionismin muodot. Sen sijaan hän kannattaa metodologista pluralismia, ja katsoo, ettei ihmistä voi selittää pelkästään kausaalisesti. Hacker kieltää, että psykologiset ominaisuudet voisi liittää pelkästään aivoihin, sen sijaan ne kuuluvat ihmiselle kokonaisuudessaan. Hacker on pyrkinyt osoittamaan, että tietoisuuteen liitetyt ongelmat ratkeavat tietoisuuden eri muotojen analyysillä, ja että kvaliat ovat pelkästään filosofista fiktiota.


title: Peter Hacker

text: Hacker on työskennellyt paljon yhdessä G. P. Bakerin kanssa.


title: Jösse Järvenpää

text: Jussi Sakari "Jösse" Järvenpää (s. 20. huhtikuuta 1961) on suomalainen laulaja-lauluntekijä. Keikoillaan hän on esittänyt oman tuotantonsa lisäksi myös Irwin Goodmanin kappaleita.


title: Jösse Järvenpää

text: Pertti "Nipa" Neumann kiinnitti Järvenpään EMI-levy-yhtiöön vuonna 1991 ja se julkaisi Jösselta kaksi vinyylisingleä, "Tilttiin" ja "Kusi sukassa". Hänen esikoisalbuminsa "Kossumafia" ilmestyi 1992. Vuonna 2005 Järvenpää julkaisi ihailemansa Tapio Rautavaaran tunnetuksi tekemiä kappaleita albumillisen nimellä "Jössen reissu Rautawaaralle". Järvenpään musiikkivideoita on katsottu YouTube-videopalvelussa yli 1,6 miljoona kertaa (2017).


title: Jösse Järvenpää

text: Järvenpää on kertonut asettuvansa vuoden 2019 eduskuntavaaleissa uuden puolueisiin sitoutumattoman Reformi-koalition ehdokkaaksi Uudenmaan vaalipiirissä.


title: Jösse Järvenpää

text: Toukokuussa 2017 Järvenpää sai kutsun poliisikuulusteluun epäiltynä kiihottamiseen kansanryhmää vastaan YouTubessa julkaistujen musiikkivideoiden vuoksi.


title: Ulla Viertola

text: Ulla Viertola (s. 1957 Kristiinankaupunki) on suomalainen nuortenkirjailija. Hän on kirjoittanut kolmiosaisen fantasiasarjan "Oman keisarien aikakirjat" (2006–2008). Viertola on toiminut useissa ammateissa ja opiskellut muun muassa sosiologiaa.


title: Kaarlenholvi

text: Kaarlenholvi on Oulun keskustassa Aleksanterinkadun ja Kauppurienkadun kulmassa sijaitseva rakennus. Talossa toimivat ravintolat Kaarlenholvi ja Jumpru Pub. Ravintolakäytössä talo on ollut vuodesta 1972. 1880-luvulla taloa kutsuttiin "Thunbergin taloksi". Talo tunnetaan myös nimillä "Santaholman talo" ja "Nylanderin talo". Oulussa on toinenkin Santaholman taloksi kutsuttu talo: Saaristonkadun ja Torikadun risteyksessä sijaitseva vanha puutalo, jossa on toiminut nuorisokahvila Walda.


title: Kaarlenholvi

text: Talo rakennettiin alun perin 1700-luvun loppupuolella. Puinen toinen kerros tuhoutui vuoden 1822 Oulun palossa. Kivinen ensimmäinen kerros säilyi tulipalossa. Palon jälkeisissä korjauksissa myös toinen kerros rakennettiin kivestä. Nykyinen ulkoasu lienee vuodelta 1834. Tyyliltään rakennus edustaa uusklassista tyylisuuntaa eli empireä.


title: Kaarlenholvi

text: Talossa on vuosien saatossa toiminut muun muassa sairaala, tuomiokapituli, vankityrmä, viinapolttimo, viini- ja konjakkikauppa, kirjapaino ja postikonttori. Tunnettuja talossa asuneita henkilöitä ovat Johan Ludvig Runeberg ja Aaro Hellaakoski.


title: Michèle Jacot

text: Michèle Jacot (s. 5. tammikuuta 1952) on ranskalainen, 1960- ja 1970-lukujen vaihteessa menestynyt alppihiihtäjä.


title: Michèle Jacot

text: Jacot voitti alppiyhdistetyn maailmanmestaruuden ja pujottelun MM-pronssia Val Gardenassa 1970. Samalla kaudella hän voitti maailmancupin kokonaiskilpailun ja jakoi suurpujottelucupin voiton maannaisensa Françoise Macchin kanssa. Kolmannen arvokisamitalinsa hän saavutti voittamalla hopeaa pujottelusta Sankt Moritzin MM-kisoissa 1974.


title: Michèle Jacot

text: Maailmancupissa Jacot saavutti kymmenen osakilpailuvoittoa ja sijoittui palkintokorokkeelle kaksikymmentä kertaa.


title: S. F. Said

text: S. F. Said (s. 1967, Beirut, Libanon) on brittiläinen lastenkirjailija. Said syntyi Libanonissa ja on asunut Iso-Britanniassa kaksivuotiaasta saakka. Saidin esikoisteos "Varjak Käpälä" ilmestyi vuonna 2003. Teoksessa on sarjakuvapiirtäjä Dave McKeanin kuvitus. Tarina jatkuu kirjassa "Varjak Käpälä, lainsuojaton" (2005).


title: Somalian historia

text: Somalian ensimmäiset asukkaat olivat Afrikan sarven metsästäjä-keräilijöitä. Myöhemmin alavia savanneja ovat asuttaneet itäkuušilaisiin kansoihin kuuluneet paimentolaiset, joihin kuuluvat muun muassa somalit, rendillet, afarit ja oromot. Afrikan valtiorajat noudattavat huonosti etnisten ryhmien jakoa. Paimentolaisina Somalian klaanit ovat vuodenaikojen mukaan liikkuneet alueelta toiselle ilman kiinteää asuinpaikkaa. Heidän asuinalueensa ovat vaihdelleet historian kuluessa luonnonolojen tai sotien seurauksena. Somalian lisäksi somaleja asuu paljon Djiboutissa, Ogadenin alueella Etiopiassa ja Tanajoen pohjoispuolella Keniassa, missä he ovat enemmistönä alueen väestöstä. Suuret somalialueet Somalian rajojen ulkopuolella herättivät ajatuksia Suur-Somaliasta, mutta tämä konflikteja aiheuttanut visio näyttää hylätyltä vuosikymmeniä jatkuneiden sisällissotien vuoksi.


title: Somalian historia

text: Yhteisestä kielestä huolimatta somalit eivät koskaan ole olleet yhtenäinen kansa. Historian kuluessa he ovat paimentolaisuudesta syntyneiden eturistiriitojensa ratkaisemiseksi liittyneet vaihteleviksi klaaniliitoiksi. Muiden klaanien hyökkäykset estivät kuitenkin lopulta yritykset liittää somaliklaanit yhtenäiseksi valtioksi esimerkiksi 1400-luvulla. Vasta eurooppalaiset loivat yhtenäisen hallinnon alistaessaan alueet 1800-luvulla siirtomaiksi.


title: Somalian historia

text: Klaanit sukusiteineen ja poliittisine tai sotilaallisine liittoineen toimivat laajan somalialaisen identiteetin pohjana. Kolonialismin aikana siirtomaavallat käyttivät hyväkseen klaanien välisiä erimielisyyksiä hallitessaan Afrikan sarven aluetta hyvin pienellä miesvahvuudella. Brittien, ranskalaisten ja italialaisten siirtomaa-alueet muodostuivat suurin piirtein tiettyjen klaaniliittoutumien alueista. Siirtomaa-ajan aluejako ja kolonialismin vastaisuus estivät klaaniliittoutumien välisiä sotia.


title: Somalian historia

text: Kolonialismin jälkeen Somalia ajautui lyhyen demokratiavaiheen jälkeen vuonna 1969 Siad Barren sotilasdiktatuuriin, joka päättyi Somalian sisällissotaan 1988. Sisällissodan jälkeen perustetut väliaikaishallitukset jäivät lyhytikäisiksi, eivätkä ne onnistuneet vakauttamaan maan tilannetta, jotta olisi päästy aloittamaan jälleenrakennusta. Osia Somaliasta julistautui omiksi valtioikseen, Somalimaaksi ja Puntmaaksi. Hutera rauha päättyi vuonna 2006, kun Islamilaisten oikeusistuinten liitto otti vallan suuressa osassa maata ja julisti sodan maan väliaikaishallitusta ja sen tukena maassa oleskelevia etiopialaisia vastaan. Sota jatkuu edelleen.


title: Somalian historia

text: Somalian kivikautisen historian tutkimus on vasta alullaan. Alueelta on Laas Geelistä löydetty Afrikan varhaisimpia Acheulin kulttuurin aikaisia luolamaalauksia . Afrikan sarven strategisesta sijainnista johtuen alueelta on valvottu pääsyä Punaisellemerelle. Afrikan sarvi kuului jo varhain Intian valtameren satamakaupunkien verkostoon, joka kattoi Punaisenmeren ja ylsi Arabian niemen ympäri Persianlahdelle sekä Afrikan sarvesta etelään. Rannikkoreitti, Suitsuketie, kukoisti 200-luvulta eaa. 200-luvulle jaa. Muinaiset egyptiläiset, kreikkalaiset ja roomalaiset lähettivät retkikuntia alueelle hakemaan olibaanihartsia, mirhaa, lohikäärmeen verta ja kanelia. Antiikin aikaan aluetta kutsuttiin nimellä "Regio Aromatica".


title: Somalian historia

text: Ensimmäiset Afrikan sarven alueeseen liittyvät kirjoitukset ovat kolmannelta ja toiselta vuosituhannelta eaa. Niissä Afrikan sarven kärki tunnetaan Puntin maana, josta Egyptin faaraot hakivat mausteita ja suitsukkeita. Egyptin 18. dynastian kuningatarfaarao Hatšepsut on kuvannut Puntin maahan suuntautuneen kauppamatkansa Amonille omistetun hautatemppelin seinälle Deir el Bahriin. Hatšepsutin lähettämät egyptiläiset tekivät puntilaisten kanssa vaihtokauppaa. He menivät Puntin maahan meritse välttäen maareitit rosvojoukkojen pelossa ja toivat sieltä suitsukkeita, kultaa, kanelia, silmämeikkejä, eläviä paviaaneja, koiria, hyväntuoksuisia öljyruukkuja, puutavaraa ja 31 puuta, jotka tuottavat suitsukkeiden raaka-ainetta. Akasiapuun pihka, tuoksuva hartsi eli arabikumi, ja Raamatun mirha ovat niin suitsukkeiden, lääkkeiden kuin purukuminkin perusraaka-aineita. Ilmasto oli tuolloin kosteampi, ja viljelykelpoinen maa oli laajempi kuin nykyään. Pohjoisessa kasvoi kosteaa ja rehevää savannia. Nykyään Somalian kuiva vuoristometsäalue on monin paikoin lähes aavikoitunut. Etelä-Somaliassa kasvoi ennen jopa sademetsää. Somalian savanneilla vaelsi muun muassa norsuja, jotka ovat nykyään lähes kokonaan kadonneet.


title: Somalian historia

text: Somaliassa syntyi kolme erilaista kulttuuria, jotka ovat kehittyneet toisistaan erillään, vaikka niiden välillä onkin ollut yhteyksiä. Nämä ovat sisämaan paimentolaiset, jokivarsien maanviljelijät sekä rannikkokaupunkien kauppiaat ja käsityöläiset. Paimentolaisuus oli tuolloin kuten edelleenkin alueen tärkein elinkeino. Paimentolaisyhteisöä on vaikea hallita, sillä elinkeino perustuu laidunten vaihtoon vuodenaikojen ja säiden mukaan. Paimentolaiset olivat tottuneet selviämään vaikeuksistaan, kuten sodista, vaihtamalla asuinpaikkaa.


title: Somalian historia

text: Jokilaaksoissa viljeltiin durraa, hirssiä, seesamia ja hedelmiä. Pysyvää maanviljelyyn ja puutarhanhoitoon perustuvaa asutusta syntyi kahden Afrikan sarvea halkovan joen varsille sekä rannikon kaupunkeihin, joiden asutus on osittain syntynyt haaksirikkoutuneiden merenkulkijoiden ja ohipurjehtivien arabien ja Intian valtameren kulkijoiden jälkeläisistä. Kreikkalaiset kauppiaat ja merenkulkijat mainitsivat Berberan Punaisenmeren rannikolla. Tuntemattomaksi jääneen kreikkalaisen kirjoittama "Periplus Maris Erythraei" luultavasti ensimmäiseltä vuosisadalta kuvaa sen ajan kaupankäyntiä ja kauppatavaroita ja mainitsee myös Azanian, joka ylsi aina Sansibariin saakka. Kaupan kohteena olivat mirha ja olibaanihartsi, joista oli kova kysyntä niin Rooman keisarikunnassa kuin Arabiassa, Intiassa ja Kiinassa.


title: Somalian historia

text: Muinainen Aksumin kuningaskunta sijaitsi Afrikan sarven alueella. Sen vaikutuspiiriin kuuluivat nykyisten Etiopian, Eritrean, Somalian, Djiboutin ja Jemenin alueet. Se syntyi noin sata vuotta ennen ajanlaskun alkua ja hajosi vähitellen vuoden 700 jälkeen. Muinaisen Aksumin kaupungin rauniot kohoavat Pohjois-Etiopiassa lähellä Eritrean rajaa. Se oli voimakas kauppakeskus Itä-Rooman keisarikunnan ja Persian välissä. Massiiviset rauniot ajoittuvat ensimmäiseltä vuosisadan ja 1200-luvun välille. Niiden joukkoon lukeutuu suuria kivipaasista veistettyjä obeliskeja, kuninkaallisia hautoja ja linnanraunioita.


title: Somalian historia

text: Esi-islamilainen henkinen kulttuuri näkyy somalialaisten riiteissä. Saar-riitin henget eli jinnit boorane, mingis ja wadaaddo ovat yhä elävää perinnettä. Riitteihin kuuluvat muun muassa initaatiomenot, tanssit, henkiparannus ja pahan hengen pois ajaminen. Samankaltaisia riittejä on myös alueen muilla kuušilaisilla kansoilla. (Mingis on amharan kieltä. Henkien vallassa olevien uskotaan puhuvan oromoa).


title: Somalian historia

text: Islaminusko alkoi levitä Somaliaan toisaalta arabikauppiaiden mukana Intian valtameren suunnasta, toisaalta sisämaasta Etiopiasta jo 700-luvulla. Somalit ovat pääasiassa sunnalaisia, mutta maassa on myös mystistä sufilaisuutta. Kansanperinteen mukaan jotkut klaanit pitävät esi-isinään profeetta Muhammadin jälkeläisiä Arabian šarifeja. Kieli, kulttuuri ja historiallinen aineisto kuitenkin osoittavat, että osa somaleista on tullut nykyiselle alueelleen Afrikan sarven ylätasangoilta ja toiset taas Afrikan pohjoisimmista alueista. Käsitys arabialaisesta alkuperästä on todennäköisesti tullut Arabian niemimaan läheisestä sijainnista, kaupasta, uskonnosta ja aviositeistä sekä muusta vuorovaikutuksesta vanhoissa arabialaisissa kauppapaikoissa Somalian rannikolla. Antropologisten tutkimusten perusteella ensimmäisinä Somalian alueelle muuttivat maayaa puhuvat Rahanweinin klaanit. Alkuperäisasukkaat, kuten Madhibaan-klaani, väistyivät paimentolaisten tieltä tai orjuutettiin.


title: Somalian historia

text: 1300- ja 1400-luvuilla Somaliassa kävi kaksi kuuluisaa muslimimatkaajaa, Ibn Battuta ja Zheng He. Berberilöytöretkeilijä Ibn Battuta kävi Mogadishussa 1331. Hän kuvasi sitä valtavaksi kaupungiksi, jonka kauppiaat olivat varakkaita. Näillä oli suuret määrät kameleita ja lampaita, joita teurastettiin ruoaksi joka aamu. Kaupungissa kudottiin erinomaisia kankaita, joita vietiin muun muassa Egyptiin.


title: Somalian historia

text: Kiinalainen merenkävijä Zheng He purjehti Afrikan itärannikolla viidennellä matkallaan (1417–1419). Zheng tapasi Mogadishun, Malindin ja muiden Itä-Afrikan kaupunkivaltioiden kauppiaita, joita hän houkutteli mukaansa Kiinaan. Bravan satamakaupunki oli Portugalin laivaston hallinnassa 1506–1758.


title: Somalian historia

text: Islamin synnyn ja laajentumisen myötä uusi uskonto levisi merenkulkijoiden mukana Afrikan rannikolle. Somalian rannikkokaupunkien vanhimmat moskeijat on rakennettu jo ennen 1000-lukua. 1300-luvulla useimmat somalit olivat kääntyneet islaminuskoon. Rannikolle syntyi joukko kaupunkivaltioita, jotka olivat tärkeitä keskuksia aina 1600-luvulle asti. Islamilainen Somalia nautti ystävällisistä suhteista kristittyyn naapuriinsa Etiopiaan vuosisatojen ajan, vaikka uskonsodat riehuivat muualla. Muhammad oli aikoinaan antanut määräyksen (hadith), joka kielsi muslimeja hyökkäämästä Etiopiaan niin kauan kuin Etiopia pidättäytyi voimankäytöstä, sillä Etiopia oli tarjonnut pakopaikan ensimmäisille islaminuskoon kääntyneille. Lounais-Somalia, nykyinen Somalimaa, oli etiopialaisen Salomon dynastian hallinnassa. Hararin ympäristössä sijainnut somalialainen Adalin sulttaanikunta kapinoi kuitenkin Etiopian herruutta vastaan. Kapinallisten kukistaminen oli vaikeaa, sillä Adalin soturit katosivat aina taistelun jälkeen. Etiopian keisari vangitsi lopulta 1400-luvun alussa Adalin hallitsijan Sa'ad ad-Din II:n Zeilassa ja teloitutti hänet. Sodan jälkeen kirjoitetussa muistorunossa mainitaan ensimmäisen kerran sana "somali". Alue jäi Etiopian haltuun vielä vuosisadaksi.


title: Somalian historia

text: Adalin dynastia nousi vuonna 1527 imaami Ahmed Gureyn ('Valloittaja') johdolla kapinaan ja tunkeutui Etiopiaan. Muslimiarmeija marssi Etiopiaan osmanien tukemana ja aseistamana. Armeija surmasi kaikki, jotka kieltäytyivät kääntymästä islaminuskoon.


title: Somalian historia

text: Satoja kirkkoja hävitettiin, ja arviolta 80 prosenttia pyhistä kirjoituksista tuhoutui. Adalin joukot käyttivät tuliaseita, jotka olivat tuolloin Etiopiassa harvinaisia. Yli puolet maasta valloitettiin. Täydellisen valtauksen estivät Portugalin joukot, jotka saapuivat Etiopian pyynnöstä pelastamaan kristityt. Portugalin laivasto saapui Intiasta Massawaan helmikuussa 1541. Heinäkuussa seurasi Christovão da Gaman komennossa 400 musketööriä, jotka liittyivät Etiopian joukkoihin. Aluksi he olivat voitolla mutta hävisivät lopulta Woflan taistelussa 28. elokuuta 1542. Etiopian joukkojen komentaja vangittiin ja teloitettiin. Helmikuussa 1543 Portugalin ja Etiopian joukot löivät muslimiarmeijan Wayna Dagan taistelussa. Ahmed Gurey kuoli ja Adalin dynastia hävisi sodan.


title: Somalian historia

text: Ahmed Gureyn leski Bati Del Wambara avioitui miehensä sisarenpojan Hararin emiirin Nur ibn Mujahidin kanssa siitä hyvästä, että tämä lupasi kostaa Ahmedin kuoleman. Nur ibn Mujahid surmasi Etiopian keisarin Galawdewosin taistelussa 1559 ja kuoli 1568 kuumetautiin. Sulttaanikunnan pääkaupungiksi kohosi Zeila, jonka etiopialaiset kuitenkin tuhosivat hävitysretkillään seuraavien sadan vuoden aikana. Samaan aikaan Portugali yritti valloittaa Mogadishun siinä onnistumatta. Adalin sulttaanikunta hajosi pieniin klaanipäälliköiden johtamiin sulttaanikuntiin. Zeila joutui Jemenin haltuun ja liitettiin osmanien valtakuntaan.


title: Somalian historia

text: Ajuraanin dynastia syntyi 1400-luvulla rikkaalla maanviljelysalueella Shebelejoen laaksossa seudulla, joka ylettyi aina nykyisestä Kelafosta lähelle Mogadishua. Alue on yhtä suuri kuin Itävalta ja Unkari yhteensä. Ajuraanin hallitsijasuvun valta oli poikkeuksellinen Somaliassa, jossa itsenäiseen elämäntapaan tottuneita paimentolaisheimoja oli vaikea saada hyväksymään vapaata elinkeinoa verottavia vallanpitäjiä. Muinainen Obbia oli Ajuraanin sulttaanikunnan kaupan keskus. Shebelejoen laaksosta kerätty sato tuotiin sinne myytäväksi. Ajuraanin hallitsijat keräsivät veronsa durrana. Ajuraanin hallitsijasuku kasvoi jopa suuremmaksi ja mahtavammaksi kuin rannikkokaupungit Mogadishu, Merka ja Baraawa yhteensä.


title: Somalian historia

text: Obbian ja Banaadir-rannikon kauppa kukoisti jonkin aikaa. Se oli elintärkeää Ajuraanin sulttaanin toimeentulon kannalta. Tilanne kuitenkin muuttui, kun paikalliset šeikit kapinoivat menestyksekkäästi Ajuraanin sulttaania vastaan ja perustivat Hirabiin riippumattoman imaamikunnan. Lopulta Ajuraanin sulttaanikunta hajosi 1600-luvun lopussa Portugalin ja pohjoisten klaanien hyökkäyksiin sekä sisäisiin erimielisyyksiin. Kului lähes vuosisata ennen kuin alueelle nousi uusi vallanpitäjä. Geledin sulttaanikunta syntyi nykyisen Afgoin alueelle. Sen hallintoon kuului Shebelejoen alajuoksu.


title: Somalian historia

text: 1600-luvulla Somalian rannikkokaupungit joutuivat osmanien keisarikunnan hallintaan. Osmanit hallitsivat aluetta Sansibarista käsin. He käyttivät valtaa paikallisesti valittujen somalikuvernöörien avulla. Näiden valta Mogadishussa, Merkassa ja Barawassa oli kuitenkin lähes pelkästään seremoniallinen. Osmanit keräsivät veroa ja asettivat tuomarin tulkitsemaan islamilaista lakia. Vuonna 1728 osmanit karkottivat viimeiset portugalilaiset Afrikan sarvesta. Osmanien vallan heikennyttyä 1800-luvun puolessavälissä Euroopan siirtomaavallat aloittivat Afrikan jaon 1880-luvulla.


title: Somalian historia

text: Majeerteenien sulttaanikunta syntyi 1700-luvun puolivälissä. Obbiasta nousi kaksi huomattavaa hallitsijaa, majeerteenien sulttaani Boqor (kuningas) Osman Mahamuud ja hänen klaaniveljensä sulttaani Yuusuf Ali Keenadiid. Britit tukivat Boqor Osman Mahamuudia, koska tämä suojeli rannikolle haaksirikkoutuneita merimiehiä. Sopimuksillaan sekä karjan, strutsin sulkien ja arabikumin kaupalla majeerteenien sulttaanikunta pysyi itsenäisenä aina 1900-luvulle.


title: Somalian historia

text: Boqor Ismaan Mahamuudin sulttaanikunta lähes hävitettiin 1800-luvun puolivälissä Mahamuudin ja hänen serkkunsa Keenadiidin valtataistelussa. Lähes viiden vuoden sisällissodan jälkeen Boqor Ismaan Mahamuud onnistui kukistamaan haastajansa, joka lähti maanpakoon Arabiaan. Vuosikymmen myöhemmin, 1870-luvulla, Keenadiid palasi Arabiasta Hadhrami-musketöörien ja uskollisten avustajiensa kanssa. Näiden avustuksella hän loi itselleen pienen sulttaanikunnan valloittamalla puolelleen paikallisia klaaneja. Tämän boqorin jälkeläiset elävät nykyään Washingtonin alueella.


title: Somalian historia

text: Warsangelin geradikunta eli Pohjois-Somalian sulttaanikunta sijaitsi nykyisen Somalimaan ja Puntin maan alueella. Siitä kasvoi Afrikan sarven suurin sulttaanikunta, jota hallitsivat 1200-luvulla syntyneen Gerad Dhidhin jälkeläiset. Hallitsijat olivat ainakin muodollisesti yksinvaltiaita, ja heillä oli monia arvonimiä, kuten Somalimaan koillisen sulttaanikunnan talon valtias tai Somalimaan sulttaanien sulttaani. Hallitsijat eivät kuitenkaan kutsuneet itseään sulttaaneiksi vaan geradeiksi. Sulttaanin tittelin otti käyttöön vasta vuonna 1897 sulttaani Mohamud Ali Shire, joka hallitsi Warsangelin geradikuntaa aina vuoteen 1960 asti.


title: Somalian historia

text:
Hobyon sulttaanikunnan perusti 1800-luvun loppupuolella Yusuf Ali Kenadid. Hänen alkuperäisenä tarkoituksenaan oli vallata Pohjois-Somaliasta Majeerteenin sulttaanikunta, jota hallitsi hänen serkkunsa Osman Mahamuud. Yritys ei onnistunut ja Kenadid pakeni Jemeniin. Vuosikymmen myöhemmin hän palasi Hobyon alueelle ja valtasi sen Hawiye klaanilta 1878
Vuonna 1888 sulttaani Kenadid sopi Italian kanssa tehden sulttanikunnastaan suojelualueen. Hänen kiistakumppaninsa Osman teki vastaavanlaisen sopimuksen seuraavana vuonna. Molemmat hallitsijat tekivät sopimukset aseapua vastaan laajentumispyrkimystensä vuoksi. Kenadid halusi nyt laajentaa aluettaan Sansibarin sulttaanin hallitsemalle Warsheikhin alueelle. Välit italiaan kuitenkin menivät poikki, kun Kenadid ei sallinut Britannian joukkojen läpikulkua Mohammad Abdille Hassanin joukkoja vastaan. Italian uhan kasvaessa sulttaani Kenadid pakeni lopulta Adeniin ja edelleen Eritreaan luovuttaen hallinnon pojalleen Ali Yusuf Kenadidille


title: Somalian historia

text: Somalian alkuperäiset Xeer-käräjät kehittyivät Afrikan sarvessa todennäköisesti seitsemännellä vuosisadalla ilman ulkopuolisia vaikutteita. Lainasanojen puuttuminen käräjäsanastosta osoittaa, että xeer-perinne kuuluu alkuperäiseen kulttuuriin.


title: Somalian historia

text: Xeer-käräjät oli oikeudenkäynnin ja järjestyksenpidon pohjana Somaliassa eurooppalaisten tuloon asti 1800-luvun lopulla, jolloin Iso-Britannia ja Italia perustivat pysyviä asutuksia Somaliaan. Brittiläinen Somalimaa perustettiin 1886 ja Italian Somalimaa vuonna 1893.


title: Somalian historia

text: Eurooppalaiset vallanpitäjät toivat mukanaan omat lakinsa. Mutta se missä määrin ne koskettivat paikallista asukasta vaihteli paljon vallanpitäjän ja tilanteen mukaan. Brittit, joiden mielenkiinto Somaliaan kohdisti lähinnä lihan ja elintarvikkeiden haalimiseen tukikohtiensa miehistölle Adeniin hallitsivat aluetta mieluummin Somalien välityksellä. Italia puolestaan perusti merkittäviä siirtokuntia etelään.


title: Somalian historia

text: Britannian Somalimaassa, Protectorate Court vastasi rikosoikeudesta. Aluehallinnosta vastasi ensimmäisen ja toisen luokan alueoikeudet sekä siviilituomioistuimet. Välillisessä hallintomallissaan Britit määrittelivät siirtomaaoikeuden suhteen perinteiseen xeer-käräjiin ja islamilaiseen šariaan. Vuonna 1898 Principal Order-in-Council totesi, että Somaleita koski perinnelait. Vuonna 1937 Kadis Court Ordinance ja 1947 Subordinate Court Ordinance hyväksyivät šarian perheoikeuden pohjaksi. Briteille oli soveltuvilta osin tärkeää ylläpitää lain käytön pohjana korkeimmassa oikeudessa ja alueoikeuksissa omia lakejaan: Common Law, Somaliland Ordinances ja Indian Penal Code. Koska Somaleilla oli hyvin rajoitettu länsimainen lakikoulutus, perinteinen lainkäyttö somaliyhteisöissä säilyi lähes muuttumattomana.


title: Somalian historia

text: Italian Somalimaassa sekä Italian siviili- että rikosoikeus otettiin käyttöön. Kuitenkin niitä sovellettiin pääasiassa Italian kansalaisiin. Laki No. 161 (5. huhtikuuta 1908), Italian hallinto myönsi Somaleille oikeuden käyttää perinteistä lakia ja šariaa. Kuninkaallinen asetus No. 937 (8. kesäkuuta 1911) perusti šaria tuomioistuimet perheoikeutta varten.


title: Somalian historia

text: Siirtomaakauden lopussa oikeus oli jakautunut kolmen eri lähtökohdista syntyneen järjestelmän kesken. Siviilioikeutta käytiin alue, lääni ja valitusoikeuksissa. Rikostapaukset ratkaistiin käräjäoikeuksissa. Somalien ja muslimien perhe- ja riita-asiat ratkaistiin islamilaisessa qadi-tuomioistuimessa. Ylin oikeus ja alueoikeudet toimivat valitustuomioistuimina.


title: Somalian historia

text: Vaikka oikeudenkäyttö erosi brittien ja Italian siirtomaissa, yhtäläisyyttä oli vallankäytössä enemmän kuin eroja. Keskitetty länsimainen oikeusjärjestelmä oli käytössä molemmilla alueilla. Xeer-käräjät jatkoivat toimintaansa somalien välisten riitojen ratkaisijana ainakin silloin, kun kysymyksessä ei ollut uhka siviilijärjestystä,vastaan. Riippumattomat šaria-tuomioistuimet hoitivat perheoikeuteen kuuluvat asiat. Vallanpitäjiä sitoi heidän omat lakinsa. Siirtomaa-aikana kolme erilaista oikeusjärjestelmää hoiti kukin oman osansa.


title: Somalian historia

text: Ennen eurooppalaisten ryntäystä Somaliaan Egyptillä oli hallussaan joitakin rannikkokaupunkeja ja sisämaa-alueita, kuten Zeila ja Berbera, jotka osmanit olivat hylänneet vuonna 1875, Afrikan sarvessa sijaitsi Majerteenien sulttaanikunta, Sansibarilla oli hallussaan joitakin keskeisiä kaupunkeja, ja sisämaata hallitsi Geledin klaani. Muu osa Somaliaa oli vailla varsinaista hallintoa perinteisen paimentolaiskulttuurin mukaisesti.


title: Somalian historia

text: Vuoden 1884 Berliinin konferenssissa Euroopan maat sopivat Afrikan jaosta. Etiopia voitti italialaiset Adowan taistelussa 1896 ja liittyi Somalimaan jakajiin. Britit, italialaiset ja ranskalaiset perustivat Afrikan sarven rannikoille omat siirtokuntansa ja Etiopia sai Ogadenin alueen sisämaasta.


title: Somalian historia

text: 1880-luvulla Egyptin ote alueistaan alkoi heiketä sisäpoliittisten ongelmien ja alueella puhjenneen Sudanin sodan takia. Kapina vei Egyptiltä niin paljon voimavaroja, että se joutui vetäytymään alueelta. Alueen klaanit pelkäsivät etiopialaisten tulevan täyttämään syntyneen valtatyhjiön. Britit ryhtyivät solmimaan klaanikohtaisia sopimuksia, joilla lupasivat suojella somaleita etiopialaisilta. Työ saatiin loppuun vuonna 1887, ja Somalimaa muutettiin brittien protektoraatiksi. Adeniin ja Jemeniin perustettiin sotilastukikohtia, jotka puolustivat myös Somalimaata muilta suurvalloilta. Protektoriaatin ensisijainen tarkoitus oli Punaisenmeren väylän turvaaminen. Ranska ja Britannia sopivat alueittensa rajoista 1888. Somalimaata hallitsivat vuoteen 1898 Brittiläisen Intian virkamiehet, minkä jälkeen hallinto siirrettiin Somalimaahan. Kuuman Jemenin jälkeen Somalian kuiva vuoristometsä olikin siirtomaaherroja miellyttävä paikka. Mutta ongelmaksi muodostui Mohammad Abdille Hassan (""Hullu-Mullah""), joka julisti sodan Englantia vastaan ja perusti Islamilaisen valtion vuonna 1896 (Dervish state 1896–1921). Dervišši-sota kesti yli kaksikymmentä vuotta, ja kapinalliset saivat sotilasapua muun muassa Saksalta. Vastarintaliike kukistettiin lopulta RAF:n lentopommituksilla.


title: Somalian historia

text: Somalimaa oli Britannian hallinnassa koko 1900-luvun, ja vasta 1. heinäkuuta 1960 siitä tuli itsenäinen valtio. Heti itsenäisyyden saavuttamisen jälkeen Brittiläinen Somalimaa yhdistyi Italian Somalimaan kanssa ja niistä muodostui nykyinen Somalian demokraattinen tasavalta. Kun Somalian hallitus kaatui vuoden 1991 vallankaappauksen jälkeen, entisen Brittiläisen Somalimaan alue julistautui itsenäiseksi valtioksi, joka otti nimekseen Somalimaan tasavalta.


title: Somalian historia

text: Vuonna 1888 Obian sulttaani pyysi italialaisilta apua vastustamaan Sansibarin valloituspyrkimyksiä. Vuonna 1889 Italia perusti Keski-Somaliaan Italian Somalimaan ja painosti Sansibaria luovuttamaan sille alueet, jotka Sansibar oli saanut haltuunsa osmanien lähdettyä. Italia hallitsi aluetta tuolloin kuitenkin vain paperilla. Italian armeijan vahvuus oli vain 300 miestä, ja somalialaiset soturit tuhosivat Keski-Somaliaa kartoittaneen tutkimusretkikunnan vuonna 1896. Alussa aluetta yritettiin hallita kauppakomppanian avulla, mutta sen epäonnistuttua siirtomaan hallinta siirrettiin suoraan Italian valtiolle. Armeijan kokoa kasvatettiin huomattavasti, ja alkoi nopea valloituspolitiikka, jossa heimo yksi kerrallaan kukistettiin. Vuonna 1936 juuri sen jälkeen, kun Italia oli miehittänyt Etiopian, Somalimaasta tuli osa Italian Itä-Afrikkaa, johon kuuluivat myös Etiopia ja Eritrea. Vaikka Italia voitti heimot, alueen asukkaat suhtautuivat penseästi valloittajiin, ja valloittajia vastaan taistelevan dervissiliikkeen suosio kasvoi jatkuvasti. 1925 Italia sai briteiltä Jubbajoen itäpuolisen alueen Keniasta.


title: Somalian historia

text: Mussolinin aikana Italian joukot hyökkäsivät Abessiniaan 1935 ja elokuussa 1940 brittiläiseen Somalimaahan. Britit hyökkäsivät tammikuussa 1942 vapauttaakseen Italian miehittämät alueet, jotka vallattiin muutamassa kuukaudessa. Somalialaisten asuttama Ogadenin alue luovutettiin Etiopialle. Brittimiehitys kesti vuoteen 1950, jolloin alue luovutettiin YK:n päätöksellä Italialle kymmeneksi vuodeksi. 1. heinäkuuta 1960 Italia antoi itsenäisyyden Somalimaalle. Heti itsenäistyttyään Somalimaa yhdistyi Brittiläisen Somalimaan kanssa.


title: Somalian historia

text: Pohjoisessa Ranska valtasi Afarsin ja Issasin alueet Ranskan Somalimaaksi. Mussolinin valloitettua Etiopian ja Britannian Somalimaan rajakahakoita puhkesi toistuvasti myös Ranskan Somalimaan kanssa. Akselivaltojen vallattua Ranskan myös Ranskan Somalimaa siirtyi Vichyn nukkehallituksen hallintaan kesäkuussa 1940. Liittoutuneiden päästessä voitolle Euroopassa britit hyökkäsivät myös Vichyn hallitsemaan Ranskan Somalimaahan, ja akselivalloille myönteinen hallitus kukistettiin lopullisesti joulukuussa 1942.


title: Somalian historia

text: Heinäkuussa 1957 Ranska aloitti maan uudistamisen. Maa sai osittaisen autonomian, yhden edustajanpaikan Ranskan parlamentista, ja kansalaiset saivat oikeuden valita osan poliitikoista. Vaatimukset itsenäisyyteen kasvoivat vuosi vuodelta, ja lopulta vuonna 1977 maa itsenäistyi Djiboutina.


title: Somalian historia

text: Somali Youth League oli Somalian ensimmäinen poliittinen puolue. Se oli avainasemassa neuvoteltaessa maan itsenäisyydestä 1950- ja 1960-luvuilla. Toisen maailmansodan aikana Britannian joukot valtasivat Italian Somalimaan ja hallitsivat aluetta 1941–1950. Tänä aikana (1943) syntyi Somali Youth Club. Puolue sai valtavan kannatuksen, ja vuonna 1947 sen nimi sai nykyisen muotonsa Somali Youth League (SYL). Järjestö onnistui yhdistämään klaanit lippunsa alle ja johtamaan maan itsenäisyyteen. Italialaisten siirtomaaisäntien kukistamisessa somalialaisista tuli brittien liittolaisia. Britit tukivat maan ensimmäisen poliittisen puolueen perustamista sallimalla palveluksessaan olevien poliisien ja virkamiesten liittyä siihen.


title: Somalian historia

text: Somali Youth Leaguen tavoitteena oli yhdistää kaikki somalien asuttamat siirtomaa-alueet itsenäiseksi valtioksi, luoda oppivelvollisuus, kehittää somalista maan virallinen kieli, suojata somalien etuja ja vastustaa Italian kolonialismin palauttamista. SYL vastusti klaanijakoa, ja sen kolmetoista perustajajäsentä kieltäytyivät paljastamasta etnistä taustaansa. Vaikka uudella puolueella oli huomattavaa kannatusta pohjoisen Brittiläisessä Somalimaassa, Isaaq-klaani perusti Somali National League -puolueen (SNL). Klaanit Dir, Gadabuursi, Issa, Darod, Dulbahante ja Warsangali asettuivat United Somali Partyn (USP) puolelle.


title: Somalian historia

text: Vaikka Etelä-Somalia oli virallisesti Italian siirtomaa, Potsdamin konferenssissa vuonna 1945 sovittiin, että sodassa vallattuja alueita ei palauteta Italialle. Vuonna 1949 Yhdistyneet kansakunnat teki äänestyksellä Somaliasta Italian hallitseman suojelualueen kymmeneksi vuodeksi (1950–1960), jona aikana maata valmisteltaisiin itsenäisyyteen. Somalia itsenäistyi 26. kesäkuuta 1960, ja 1. heinäkuuta Italian Somalimaa ja Brittiläinen Somalimaa yhdistyivät itsenäiseksi liittovaltioksi. Kansalliskokous valitsi Aden Abdullah Osman Daarin ensimmäiseksi presidentiksi. Ensimmäisissä itsenäisyyden jälkeisissä vaaleissa 1964 Somali Youth League sai 69 paikkaa 123 parlamenttipaikasta. Yksitoista muuta puoluetta jakoivat loput paikoista. Tasavallan alkuvaiheeseen kuuluivat rajariidat naapurimaiden Kenian ja Etiopian kanssa. Abdirashid Ali Shermarke voitti seuraavat presidentinvaalit 1967. Vaaleissa 1969 maata hallitsemaan valittiin edelleen Ibrahim Egalin johtama SYL. Maan presidentti murhattiin lokakuussa 1969, ja seurauksena oli sotilasvallankaappaus.


title: Somalian historia

text: 21. lokakuuta Neuvostoliitolle myötämielinen armeija kaappasi vallan Siad Barren johdolla. Hän yritti ajaa ”tieteellistä sosialismia”, jossa luokkataistelun sijaan yritettiinkin kitkeä heimoajattelua.


title: Somalian historia

text: Siad Barren aika merkitsi vallan keskittymistä ensimmäisen kerran maan historiassa. Somalian hallinto oli ollut aiemmin hajanainen. Itsenäisyys merkitsi keskittynyttä, mutta löyhää hallintoa. Barre julisti maan sosialistiseksi ja kansallisti ulkomaiset, pääosin italialaiset yritykset. Vuonna 1974 hän solmi YYA-sopimuksen Neuvostoliiton kanssa. Neuvostoliitto jatkoi maan aseistamista, jonka se oli aloittanut heti Somalian itsenäistyttyä. Siad Barre liitti maan Arabiliittoon.


title: Somalian historia

text: Yksi Barren ensimmäisistä teoista oli somalin kielen muuttaminen viralliseksi opetuskieleksi. Tällä Barre halusi puuttua elintasokuiluun siirtomaakieliä puhuvan eliitin ja somalin kieltä puhuvan rahvaan välillä. Samalla kun somalista tehtiin opetuskieli, se myös yhtenäistettiin kirjakieleksi, jonka perustaksi valittiin latinan aakkoset.


title: Somalian historia

text: Vuosien 1974–1975 kuivuus aiheutti laajamittaisen nälänhädän, josta maa selvisi länsimaiden pakolaisavulla sekä uudelleen asuttamalla ja kouluttamalla paimentolaisista muun muassa kalastajia. 1976 Somaliasta tehtiin yksipuoluevaltio, jossa kaikki valta oli sosialistisella puolueella, mutta käytännössä se säilyi edelleen Siad Barren lähipiirillä.


title: Somalian historia

text: Barren pyrkimyksenä oli saada aikaan nopea taloudellinen ja yhteiskunnallinen kehitys. Paikallishallinto järjestettiin uudestaan: Somaliassa siirryttiin keskusjohtoiseen järjestelmään, ja hallinnon luvattiin olevan jatkossa lähempänä kansaa. Tosiasiallisesti Barre keskitti vallan vain hyvin harvoille. Maassa puhuttiin nk. "MOD-koalitiosta", johon kuului kolme klaania: Marehan (Barren klaani), Ogadeen (Barren äidin klaani) ja Dulbahante (Barren vävyn klaani). Näiden jäsenyys takasi lokoisan elämän ja mahdollisuuden virkoihin.


title: Somalian historia

text: Etiopia ja Somalia riitelivät Ogadenin alueesta Somalian itsenäisyydestä lähtien. Somalian tavoitteena oli liittää Somaliaan somaleiden asuttamia alueita Keniasta, Ranskan Somalimaasta ja Etiopiasta. Vuodesta 1963 Etiopian ja Somalian rajalla tapahtui pieniä yhteenottoja. Kun alueelta löydettiin öljyä vuonna 1973 ja alueen somalit nousivat avoimeen kapinaan vuonna 1977, laajeni konflikti täysimittaiseksi sodaksi. Neuvostoliitto aseisti Siad Barren hallitusta ja Yhdysvallat Etiopiaa. Kun Somalia hyökkäsi Etiopiaan, tarjosi Neuvostoliitto aseapua Etiopialle, jos tämä hylkäisi liittonsa Yhdysvaltojen kanssa. Etiopia suostui ehdotukseen. Somalit menestyivät sodassa aluksi hyvin, mutta sotaonni kääntyi, kun Etiopiaan saapui 13 000 kuubalaista ja 4 000 eteläjemeniläistä sotilasta ja Neuvostoliiton tuki Somalialle loppui. Somalia hävisi sodan vuonna 1978.


title: Somalian historia

text: Sodan seurauksena Somaliaan vyöryi 600 000, joidenkin arvioiden mukaan jopa miljoona pakolaista. Neuvostoliitto katkaisi välinsä Somalian hallitukseen ja Barren tukijaksi tuli Yhdysvallat, joka tuki Somaliaa vuosittain 100 miljoonan dollarin talous- ja sotilasavulla. Somalian armeija kasvoi suurimmaksi Afrikassa. Euroopan maiden pakolaisapu Ogadenin sodan pakolaisille meni asehankintoihin ja Barren suvun taskuihin.


title: Somalian historia

text: Sodan jälkeen Majerteenin klaani yritti vallankaappausta mutta epäonnistui. Tyytymättömyys Siad Barreen lisääntyi entisestään, kun hän 1981 erotti Majerteenin ja Isaaqin klaanien jäsenet hallituksesta. Barre rikkoi räikeästi ihmisoikeuksia ja hallitsi maata hajota ja hallitse -taktiikalla aiheuttamalla eripuraa strategisesti tärkeiden klaanien välille. Tyytymättömyys Barren diktatuuriin kasvoi. Kapinointi alkoi maan pohjoisosasta ja levisi etelään. Maa oli täynnä aseita. Inflaatio, ihmisoikeuksien loukkaukset ja nälkä käänsivät aseet diktaattoria vastaan.


title: Somalian historia

text: Vuonna 1988 pääosin Majerteen-klaanilaisista koostuva sissiliike Somalian pelastuksen demokraattinen rintama (SSDF) aloitti sissisodan Barren hallintoa vastaan, mikä merkitsi Somalian sisällissodan alkua. Taisteluihin liittyi myös muita pieniä sissiliikkeitä, joista Yhdistynyt somalikongressi eli USC kasvoi nopeasti SSDF:n ohi maan suurimmaksi sissiliikkeeksi. Etiopia pyrki heikentämään Somalian hallitusta ja tuki sissejä. Siad Barren hallinnon kukistuminen sisällissodassa merkitsi valtion hajoamista ja valtavaa pakolaisuutta eli somalien diasporaa.


title: Somalian historia

text: Loppuvuodesta 1988 Somalian hallitus aloitti pohjoisen suurimman kaupungin pommitukset. Kesällä 1990 sissit olivat saaneet haltuunsa jo lähes koko Somalian pääkaupunkia Mogadishua ja Gedon maakuntaa lukuun ottamatta. Kiihtynyt sota pakotti ihmisiä muuttamaan maasta. Syksyllä taistelut kiihtyivät ja Mogadishun esikaupunkeja pommitettiin raketinheittimillä. Tammikuussa 1991 kapinalliset etenivät Mogadishuun ja valloittivat sen. Siad Barre oli kuitenkin jo paennut Gedoon, josta käsin hän vielä yritti paluuta valtaan.


title: Somalian historia

text: Barren kadottua maahan muodostettiin uusi hätätilahallitus, jonka johtoon valittiin Ali Mahdi Mohamed. Maa jakaantui jälleen kahtia: hallitusta kannattaviin ja sitä vastustaviin. Maan pohjoisosan entinen Brittiläinen Somalimaa julistautui itsenäiseksi nimellä Somalimaa. Vaikka se onkin Etelä-Somaliaa vakaampi, mikään valtio ei ole tunnustanut sitä virallisesti. Muu Somalia sirpaloitui pieniksi heimo- ja klaaniyhteisöiksi. Kansa jakaantui kahtia Mohamed Farrah Aididin joukkoihin, jotka vaativat uusia vaaleja, ja Ali Mahdi Mohamedin joukkoihin. Molemmilla oli tukenaan puolet USC:in joukoista. Somalian tulevaisuudesta alettiin taistella myös Mogadishussa. Tulos jäi ratkaisemattomaksi, eikä maan anarkiaa saatu loppumaan. YK lähetti 1992 Somaliaan kansainvälisen rauhanturvaajajoukon, jonka johdossa oli Yhdysvallat. Rauhanturvaajat joutuivat kuitenkin vetäytymään jo vuonna 1995 Yhdysvaltain menetettyä 31 sotilasta. Vuonna 1998 maan keskiosat julistautuivat autonomiseksi nimellä Puntmaa.


title: Somalian historia

text: Somalian tasavaltaa ei ole käytännössä ollut olemassa tammikuun 1991 jälkeen. Eri klaanien edustajat kokoontuivat 1997 Kairossa ja sopivat uuden kansallisen hallituksen perustamisesta. Elokuussa 2000 Abdiqasim Salad Hassan valittiin presidentiksi Djiboutin Artassa pidetyn rauhankokouksen päätteeksi. Kolmas kapina puhkesi 1999. Huhtikuussa 2001 sotaherrat perustivat Etiopian tukemana oman hallituksensa kansallista hallitusta vastaan. Rahanweynin vastarinta-armeijan hallitsema Lounais-Somalia julistautui itsenäiseksi 1. huhtikuuta 2002. Sen pääkaupunki vallattiin kuitenkin saman vuoden lokakuussa, ja sen päämiehet liittyivät väliaikaisen hallituksen ministereiksi. 21 sotivaa ryhmittymää ja väliaikainen hallitus solmivat lokakuussa 2002 aselevon, ja uusi väliaikainen parlamentti perustettiin 2004 Keniassa. Lokakuussa se valitsi presidentiksi Abdullahi Yusufin. Helmikuussa 2006 parlamentti otti sijaintipaikakseen Baidoan. Heinäkuussa 2006 Somalian lounaiskulmassa Kenian rajalla oleva Jubamaa julistautui itsenäiseksi. Merkittävä este tilanteen rauhoittumiselle Somaliassa on Etiopian sotkeutuminen asioihin.


title: Somalian historia

text: Ensimmäinen Somalian parlamentti sitten vuoden 1991 valittiin elokuussa 2012. Parlamentista oli tarkoitus tulla 275-jäseninen, mutta se valittiin jonkin verran vajaana. Parlamentti valitsi puhemiehekseen Mohamed Osman Jawarin, ja syyskuussa Somalian uudeksi presidentiksi valittiin Hassan Sheikh Mahmoud.


title: Somalian historia

text: Vuoden 2006 aikana Mogadishusta lähtöisin oleva Islamilaisten oikeusistuinten liitto otti haltuunsa suuren osan maasta, ja joulukuussa 2006 se julisti olevansa sodassa väliaikaista hallitusta ja sitä tukevia Etiopian joukkoja vastaan. Joulukuussa 2006 lähellä Baidoaa käytyjen taistelujen jälkeen Etiopia vahvisti, että sen joukot taistelivat islamisteja vastaan Somaliassa. Joulupäivänä Etiopian ilmavoimat iski islamistien hallussa oleville lentokentille, ja Etiopian panssareiden ja tykistön tuella väliaikaisen hallituksen joukot etenivät nopeasti ja marssivat 28. joulukuuta Mogadishuun islamistien luovutettua sen ilman vastarintaa.


title: Somalian historia

text: Väliaikaishallituksen saatua Etiopian joukkojen tuella pääkaupungin haltuunsa siellä käytiin 16-vuotisen sodan raskaimpia taisteluja. Kaupungissa surmattiin noin 2 000 asukasta, ja 365 000 asukasta ajettiin kaupungista maaseudulle.


title: Somalian historia

text: Kevään 2007 aikana toteutetun väliaikaishallituksen ja etiopialaisjoukkojen pääkaupungin ja Somalian muiden alueiden valtausten päätyttyä Afrikan unionissa saatiin aikaiseksi yhtenäinen päätös lähettää rauhanturvaajia Somaliaan, mihin oli saatu valtuutus YK:lta. Joukkojen tehtävänä on säilyttää häilyvä rauha, tukea olemassa olevaa hallintoa ja antaa humanitaarista apua.


title: Somalian historia

text: Islamistien al-Shabaab-joukot ovat saaneet raporttien mukaan Eritrealta aseita, mukaan luettuna Igla-ilmatorjuntaohjuksia, ja ottaneet käyttöön sissi- ja itsemurhapommitustaktiikan. Etiopian joukot ovat vastanneet muun muassa käyttämällä valkoista fosforia. Sotaherrat ovat myös aktivoituneet ja hankkineet aseita saadakseen jälkeen haltuunsa entiset alueensa. Merirosvous on myös lisääntynyt merkittävästi Islamilaisten oikeusistuinten liiton tappion jälkeen.


title: Somalian historia

text: Somalian oppositio kokoontui syyskuussa 2007 Eritrean pääkaupunkiin Asmaraan, jossa perustettiin Somalian vapautuksen allianssi (ALS). Sen osallistujat pyrkivät joko diplomatialla tai sodalla kaatamaan väliaikaishallituksen ja poistamaan maasta sitä tukevat Etiopian joukot, jotka eivät ole osoittaneet vetäytymisen merkkejä.


title: Somalian historia

text: Somalian vapautuksen allianssi ja Somalian siirtymäkauden hallitus neuvottelivat kesäkuussa 2008 Djiboutissa 11-kohtaisen rauhansopimuksen, jolla on tarkoitus saada kaikki sotatoimet Somaliassa loppumaan ja Etiopian joukot pois Somaliasta. Etiopia ei kuitenkaan ole hyväksynyt sitä, koska se ei katso Somalian vapautuksen allianssilla olevan valtuuksia edustaa Somaliaa. Etiopia lupautui kuitenkin lopulta vetäytymään joulukuussa 2008. Samassa kuussa presidentti Yussuf joutui eroamaan, kun hän yritti perustuslain vastaisesti erottaa pääministeriä.


title: Somalian historia

text: Etiopian joukot jättivät Somalian tammikuussa 2009, ja Somalian uudeksi presidentiksi valittiin Sharif Sheikh Ahmed. Uusi hallitus lupasi noudattaa maaliskuusta šaria-lakia, mutta al-Shabaab-joukot jatkoivat silti taisteluja. Toukokuussa se kertoi saaneensa Pohjois-Mogadishun haltuunsa. Al-Shabaab jatkoi rajoja taisteluita koko vuoden 2009, ja sai haltuunsa suuria osia Mogadishusta ja valtion etelä- ja keskiosista. Joulukuussa 2009 pommi-iskussa hotelli Shamossa Mogadishussa kuoli kolme hallituksen ministeriä. Iskusta syytetty al-Shabaab kiisti osallisuutensa asiaan.


title: Somalian historia

text: YK:n pakolaisjärjestö UNHCR arvioi vuonna 2011, että Somalian kuivuus on maailman pahin humanitaarinen katastrofi. Maailman ruokaohjelma WFP arvioi kesällä 2011 jo kymmenen miljoonan ihmisen olevan humanitaarisen avun tarpeessa ja lastenjärjestö Unicefin mukaan yli kaksi miljoonaa lasta oli aliravittuja ja hengenhädässä.


title: Erkki Forss

text: Otto Erkki Wilhelm Forss (9. maaliskuuta 1926 Jyväskylä – toukokuussa 2013) oli suomalainen urkuri, kuoronjohtaja ja laulaja.


title: Erkki Forss

text: Forss opiskeli Sibelius-Akatemiassa pianonsoittoa Ilmari Hannikaisen ja Ernst Lingon johdolla ja urkujensoittoa Elis Mårtensonin ja Janne Raition johdolla. Hän suoritti musiikinopettajan tutkinnon 1949, pianonsoitonopettajan tutkinnon 1951, pianodiplomin 1955, urkudiplomin ja kanttoriurkurin tutkinnon 1957. Tämän jälkeen Forss jatkoi opintojaan ulkomailla, 1958–1959 Berliinissä (Ahrens ja Petersen), 1961 Münchenissä (Högner) ja 1975 Pariisissa (Litaize).


title: Erkki Forss

text: Debytoituaan urkurina Helsingissä 1958 Forss piti urkukonsertteja eri puolilla maata sekä Pariisissa Ruotsalaisessa kirkossa 1975 ja eräänä ensimmäisistä suomalaisista Pariisin Notre Dame -katedraalissa 1981 sekä Tallinnan Niguliste-kirkossa 1987. Mieskuoro Laulumiesten johtajana Forss toimi 1975–1978. Radion kamarikuoron tenorina hän lauloi 1962–1987, myös solistina, kuten monissa muissakin kuoroissa. Einojuhani Rautavaaran kansainvälisesti tunnetuilla levyillä "Vigilia I–II" Forss lauloi Papin osuudet ¼-intervalleineen. Yleisradiolle hän teki useita urku- ja laulunauhoituksia.


title: Erkki Forss

text: Forss työskenteli Helsingissä Roihuvuoren seurakunnan kanttori-urkurina 1960–1989, ja vuosina 1982–1989 hän ohjasi perustamiaan Roihuvuoren urkuviikkoja. Itä-Helsingin musiikkiopiston perustajajäsen Forss toimi opiston pianonsoitonopettajana 1965–1975, ja hänet kutsuttiin opiston kannatusyhdistyksen kunniajäseneksi 1995. Ansioistaan Forss sai director cantus -arvonimen 1972 ja director musices -arvonimen 1979. Forssin yliopisto-opintojen tuloksena vuonna 1950 valmistunut pro gradu "Erik August Hagfors: Suomenkielisen kuorolaulun isä" on julkaistu myös verkkomuodossa.


title: Erkki Forss

text: Erkki Forssin isä oli seminaarinlehtori, Jyväskylän kaupunginvaltuuston puheenjohtaja S. W. Forss.


title: Freising

text: Freising on kaupunki Etelä-Saksassa, Baijerin osavaltiossa 33 kilometriä Münchenistä koilliseen. Se on saman nimisen piirikunnan suurin kaupunki. Kumpuilevaan maastoon rakennetulle kaupungille ovat tyypillisiä huomattavat, mikroilmastoon vaikuttavat korkeuserot. Freisingissa sijaitsee eräs Saksan suurimmista kirkollisista kirjastoista, "Dombibliothek Freising", jossa on yli 270 000 nidettä. Kaupungin keskusta on aivan Münchenin lentoaseman kupeessa.


title: Freising

text: Freisingin naapurikuntia ovat pohjoisesta myötäpäivään Zolling, Marzling, Hallbergmoos, Neufahrn, Kranzberg ja Kirchdorf an der Amper.


title: Freising

text: Vuoden keskilämpötila on 7,3 °C ja sademäärä 814 millimetriä. Läheiset Alpit sekä Tonava tekevät Freisingin ilmastosta sangen vaihtelevan. Föhntuulet tuovat etelästä lämpimiä ja kuivia ilmavirtauksia. Alppien läheisyyden vuoksi talvet ovat usein runsaslumisia. Erdinger Moos -suoalueelta Freisingin ja Erdingin kaupunkien välissä kulkeutuu sumupilviä etenkin kaupungin kaakkoisosaan.


title: Freising

text: Freisingin alueelta on löydetty jäänteitä pronssikautisesta asutuksesta. Pysyvän asutuksen aika alkaa 700-luvulta, jolloin paikka tunnettiin nimellä "Frigisinga". Nykyisin kaupungin nimi italiaksi ja espanjaksi on "Frisinga". Alueella oli kristillinen pyhäkkö. Pyhä Bonifatius perusti arkkihiippakunnan vuonna 739 ja paikasta alkoi kehittyä hengellinen keskus ("Geistliche Stadt"). Vuonna 860 piispa Anno rakennutti kolmilaivaisen tuomiokirkon, joka paloi ensimmäisen kerran vuonna 903. Nykyinen viisilaivainen tuomiokirkko on vuodelta 1159. Keisari Otto III myönsi Freisingille kaupunkioikeudet 996.


title: Freising

text: Myöhäiskeskiaika oli Freisingille kasvun aikaa. Myös piispa Johann Franz Eckher von Kapfing und Liechteneckin valtakaudella 1696–1727 kaupunki kukoisti. Vuonna 1697 Marienplatzille perustettiin kaupungin ensimmäinen lyseo. Sekularisaatiossa vuonna 1803 katolisen kirkon ote kaupungista heikkeni. Freising liitettiin rautatieverkkoon 1858. Kansallissosialismin kaudella 1934–1945 Freising oli merkittävä varuskuntakaupunki jalkaväkineen ja tykistöineen. Toisen maailmansodan aikana kaupunkiin kohdistui yksi tuhoisa ilmahyökkäys. 18. huhtikuuta 1945 tapahtuneessa pommituksessa kuoli 224 ihmistä ja muun muassa rautatieasema tuhoutui.


title: Freising

text: Münchenin lentoaseman ("Flughafen München Franz Josef Strauß") rakentaminen 1992 vaikutti huomattavasti Freisingin kehitykseen. Lentokenttä sijaitsee vain viiden kilometrin päässä kaupungin keskustasta.


title: Freising

text: Freisingin syntyvyysaste on suhteellisen korkea ja kuolleisuusaste alhainen. Muuttotase on ollut 2000-luvulla positiivinen. Kaupungin väestömäärän muutos vuosina 1993–2007 oli noin +17 %.


title: Freising

text: Kauppa ja liikenne ovat Freisingin merkittävimpiä työllistäjiä. Münchenin läheisyyden ansiosta työttömyysaste on alhainen. Freisingissa sijaitsee muun muassa Texas Instruments -konsernin Euroopan pääkonttori. Kaupungissa toimii myös vuonna 1040 perustettu panimo Bayerische Staatsbrauerei Weihenstephan.


title: Freising

text: Kaupungin oppilaitoksiin lukeutuvat muun muassa ammattikorkeakoulu "Fachhochschule Weihenstephan" sekä Münchenin teknillisen yliopiston ("Technische Universität München") tiedekeskus ("Wissenschaftszentrum Weihenstephan für Ernährung, Landnutzung und Umwelt der Technischen Universität München").


title: Freising

text: Freising kuuluu Münchenin lähiliikennealueeseen. Sen läheisyydessä kulkevat moottoritiet A 92 sekä A 9. Valtatiet B 11 ja B 301 kulkevat kaupungin halki. Freisingin rautatieasema sijaitsee linjalla München–Regensburg, joka on kaksiratainen ja sähköistetty. Etäisyys Münchenin päärautatieasemalta Freisingin asemalle on 40,7 km.


title: Freising

text: Freisingissa syntyneitä kuuluisuuksia ovat muun muassa fyysikko Ludwig Prandtl, taidemaalari Therese von der Vring sekä jalkapalloilija Hans Pflügler.


title: Michelle Paver

text: Michelle Paver (s. 1960) on brittiläinen nuortenkirjailija. Paver on kirjoittanut lukuisia palkittuja historiallisia romaaneja. Kuusiosaisesta Muinainen Pimeys -nuortensarjasta tuli menestys. Sarjan oikeudet on myyty 37 maahan. Hänet tunnetaan myös Pronssisoturit -kirjasarjasta.


title: Michelle Paver

text: Paver syntyi Malawissa Keski-Afrikassa. Hänen äitinsä oli belgialainen ja isä eteläafrikkalainen. Isä julkaisi pientä sanomalehteä nimeltään "The Nyasaland Times". Paver muutti kolmivuotiaana Britanniaan ja varttui Wimbledonissa. Opiskeltuaan jonkin aikaa biokemiaa Oxfordin yliopistossa Paver aloitti työt lakiasiaintoimistossa. Isänsä kuoleman jälkeen 1996 hän matkusteli vuoden verran Ranskassa sekä Pohjois- ja Etelä-Amerikassa. Tuolloin hän kirjoitti myös esikoisteoksensa "Without Charity". Kotimaahansa palattuaan hän jätti asianajotyönsä ja keskittyi kirjailijan uraan.


title: Michelle Paver

text: Paver harrastaa arkeologiaa ja kansatiedettä. Hän on perehtynyt muun muassa saamelaisten kulttuuriin.


title: Perjantai 13. (elokuvasarja)

text: Perjantai 13. päivä on yhdysvaltalainen kauhu-/slasherelokuvasarja, jonka ensimmäinen osa sai ensi-iltansa 3. toukokuuta 1980. Suomessa elokuvan esittäminen kiellettiin kokonaan . Elokuvia ovat ohjanneet Sean S. Cunningham, Steve Miner, Joseph Zito, Danny Steinmann, Tom McLoughlin, John Carl Buechler, Rob Hedden, Adam Marcus ja James Isaac.


title: Perjantai 13. (elokuvasarja)

text: Sarjan toisesta elokuvasta lähtien päähenkilönä on sarjamurhaaja Jason Voorhees. Jasonia on näytellyt Ari Lehman, Kane Hodder, Ken Kirzinger sekä lukuisia sijaisnäyttelijöitä.


title: Alan Snow

text: Alan Snow (s. 1959) on brittiläinen lastenkirjailija. Hän on työskennellyt myös animaatioelokuvien parissa. Snow on ollut tekijänä yli 160 lastenkirjassa, mutta "Varokaa juustokiltaa!" (2005) on hänen ensimmäinen romaaninsa. Teos aloittaa fantasiatrilogian.


title: God of War II

text: God of War II (lyhennettynä GoW2) on SCE Studios Santa Monican kehittämä ja Sony Computer Entertainmentin vuonna 2007 julkaisema "God of War" -toimintapelin jatko-osa PlayStation 2:lle. Peli sijoittuu aikaisemman osan jälkeiseen aikaan. Pelin ikäraja on 18 vuotta erityisesti taisteluissa lentävän veren takia.


title: God of War II

text: Kahden ensimmäisen "God of Warin" lisäksi PlayStation Portablelle on julkaistu maaliskuussa 2008 "", joka perustuu aikaan ennen ensimmäistä "God of Waria". Seuraaja "God of War III" julkaistiin PlayStation 3:lle maaliskuussa 2010.


title: God of War II

text: Uusi sodanjumala Kratos istuu valtaistuimellaan ja hänen spartalaisarmeijansa sotii Rodoksella. Athene ei pidä siitä, että Kratos johdattaa armeijaansa tuhoamaan kaupunkeja. Kratos ei kuuntele Athenea, vaan lähtee Rodokselle tekemään tuhojaan. Athene päättää pysäyttää hänet ja kutistaa tämän kuolevaisen kokoiseksi. Kratos tajuaa tämän olevan Athenen tekosia ja taistelee tiensä läpi taistellen myös useamman kerran Rodoksen kolossia vastaan. Hän puhuu Zeuksen kanssa ja kertoo tälle, ettei tarvitse hänen apuaan. Zeus kertoo tarjoavansa enemmän kuin apua ja lähettää Olympoksen terän () Kratokselle. Kratos taistelee tiensä aseen luokse ja käyttää sitä voittaakseen Rodoksen kolossin. Miekka kuitenkin tekee hänestä kuolevaisen. Kratos pudottaa miekan jäätyään Rodoksen kolossin käden alle, ja Zeus laskeutuu Olympokselta tappaakseen Kratosin. Hän lävistää Kratosin Olympoksen terällä ja tappaa miekasta lähtevällä paineaallolla Kratosin armeijan.


title: God of War II

text: Kratos vedetään Manalaan, jossa titaani Gaia puhuu hänelle. Gaia yllyttää Kratosin kostamaan Zeukselle ja Kratos lähtee kiipeämään takaisin maanpinnalle. Päästyään pois Haadeksesta hän löytää hengissä selvinneen spartalaissoturin. Kratos käskee soturin palata Spartaan ja suojella sitä. Kratos lähtee Pegasoksella Olympokselle tappaakseen Zeuksen, mutta Pegasos lähteekin toiseen suuntaan. Gaia kertoo miten Kratos voi voittaa Zeuksen, ja Kratos lähtee toteuttamaan Gaian suunnitelmaa.


title: God of War II

text: Kratos tajuaa, että hänen täytyy muuttaa kohtaloaan ettei tulisi Zeuksen tappamaksi. Tämän Kratos voi tehdä vain tapaamalla kolme kohtalotarta, jotka asuvat kaukaisella saarella. Matkallaan kohtalottarien luokse Kratos kohtaa useita titaaneja, kuten Typhonin ja Atlaksen. Kratos tapaa myös Ikaruksen, jolta Kratos ottaa siivet tappelun päätteeksi.


title: God of War II

text: Päästyään kohtalottarien saaren naapurisaarelle hän tapaa Perseuksen, joka myös yrittää päästä audienssille kohtalottarien kanssa. Perseus yrittää tappaa Kratoksen ajatellen että tämä on seuraava kohtalottarien tekemä koe. Kratos voittaa taistelun.


title: God of War II

text: Kratos uudelleensynnyttää Feenikslinnun sytyttämällä tämän tuhkat tuleen, jotta hän pääsisi itse saarelle. Ennen kuin Kratos ehtii lähteä saarelle hän tapaa tuntemattoman sotilaan, joka haastaa Kratoksen taisteluun. Taistelun jälkeen, Kratoksen annettua viimeisen iskun, Kratos huomaa sotilaan olevan sama sotilas joka selvisi Zeuksen iskusta Rodoksella. Sotilas kertoo Zeuksen tuhonneen Spartan kokonaan, ja että vain hän oli jäljellä.


title: God of War II

text: Kratoksen tapettua merihirviön hän pääsee viimein kohtalottarien saarelle ja pääsee näistä ensimmäisen luokse, mutta kohtalottaret eivät suostu auttamaan häntä. Taisteltuaan ensimmäisen kanssa toinen sisar siirtää Kratoksen menneisyyteen, hetkeen jolloin tämä taisteli Areksen kanssa. Sisar yrittää muuttaa Kratoksen menneisyyttä murtamalla miekan, jolla Kratos tappoi Areksen. Kratos voittaa toisen sisaren ja taistelee nyt kahden sisaren kanssa. Kratos vangitsee siskokset peiliin ja tuhoaa peilin ja tappaa kolmannen suurella heilurilla.


title: God of War II

text:
Gaia kertoo Kratoksen saaneen mahdollisuuden kontrolloida aikaa. Kratos matkustaa menneisyyteen hetkeen juuri ennen kuin Zeus tappoi Kratoksen Olympoksen terällä. Zeus ja Kratos siirtyvät muualle ja taistelevat, Olympoksen terän vaihtaessa koko ajan omistajaa. Kratos iskee Zeusta ja ennen kuin hän ehtii iskeä viimeisen kerran, Athene tulee väliin. Athene kuolee päästäen Zeuksen pakoon Kratokselta. Kratos palaa kohtalottarien temppeliin ja matkustaa aikaan jolloin titaanit taistelivat jumalia vastaan. Kratos kertoo Gaialle, ettei nyt ole sopiva aika. Kratos ottaa titaanit mukaansa ja siirtää kaikki nykyaikaan Olymposvuorelle.
Ensimmäisen "God of Warin" tapaan Kratos saa pelin aikana uusia aseita ja taikoja. Aseita ja taikoja kehitetään vihollisista ja arkuista saatavilla punaisilla palloilla (Red Orbs).


title: God of War II

text: Typhon's Bane on taika, jolla Kraton saa käyttöönsä jousen tapaisen aseen, jota käytetään vihollisten ampumiseen pidempien matkojen päästä.


title: God of War II

text: Kronos' Rage on taika, joka saa sähköä tulemaan kohdasta, jossa taikaa käytetään.


title: God of War II

text: Euryale's Gaze on Euryalen pää, jonka katse muuttaa viholliset kiveksi.